5 Янв 2019 12752\nМустақиллик йилларида мамлакатимиз фуқаро авиациясида кўп нарсалар ўзгарди. Ҳаво бандаргоҳларимиз ҳам ўзгача тус олиб, йўловчилар ва авиатехникаларга сифатли хизмат кўрсатиш шароитлари яхшиланди. Бундан ташқари, соҳа мақомини янада кўтаришни таъминлай оладиган лойиҳаларни амалга ошириш бўйича ишлар давом этмоқда. «Ўзбекистон ҳаво йўллари» МАК бош директорининг биринчи ўринбосари Умид Ҳусанов «Правда Востока» газетаси мухбири билан суҳбатда ўтган йил якунлари ва янги режалар билан ўртоқлашди.\n– Умид Аброрович, мана, фаол тадбиркорлик, инновацион ғоялар ва технологияларни қўллаб-қувватлаш йили ҳам поёнига етди. Бу йўналишда қандай ишлар амалга оширилди?\n– 2018 йилни самолёт бортида йўловчи учун энг қулай жойни олдиндан брон қилиш имкониятини берувчи «жой танлаш» интерфаол хизматини ишга тушириш билан бошладик. Бу аксарият йўловчилар яхши кўрадиган иллюминатор олдидаги ўриндиқ, салоннинг олд қисмидаги ёки йўлак ёнидаги жой бўлиши мумкин. Шунингдек, ўтган йилда «Uzbekistan Airways» авиачипталарини брон қилиш ёки сотиб олишга мўлжалланган расмий мобиль илова ишлаб чиқилди ва жорий этилди. Ундан ташқари, илгари компания хизматлари учун онлайн ҳақ тўлаш фақат «VISA» ва «UzСard» банк карталари орқали амалга оширилган бўлса, ноябрь ойида улар рўйхатига «MasterСard» ҳам қўшилди. Бу эса ўз навбатида, нафақат Ўзбекистон, балки чел эл фуқаролари учун ҳам сотиб олиш тизимини анча қулай қилди.\nЮк ташишни қўллаб-қувватлаш ва тадбиркорлик субъектларига қўшимча шароитлар яратиш учун МАК «Логистика миллий порталини жорий этиш тўғрисида»ги ҳужжат лойиҳасида фаол иштирок этди. «logistika.uz» портали барча таранспорт компаниялари ва тадбиркорлар учун юкларнинг мавжудлиги ва уларни ташиш бўйича имкониятлар ҳақидаги ягона маълумотлар базасидир. Бу юк эгаларига муқобил асосда бўш ёки йўналиши тўғри келадиган транспортни излаш ва топиш, шунингдек, тез бузиладиган (агар бу озиқ-овқат товарлари ёки мева-сабзавот маҳсулотлари бўлса) юкларни ташиш масалаларини тезда ҳал этиш имконини беради.\nЮк ташишлари сотиш бошқармаси call-маркази ишига ҳам инновацион ечимлар киритилди – 30 апрельдан фаолиятни автоматлаштириш ва оптималлаштириш учун махсус дастурий таъминот тест режимида ишламоқда.\nБир йил ичида уч миллионинчи йўловчини ташишни сўзсиз, ёрқин ва муҳим ҳодиса бўлди, дейиш мумкин. Бунда уч миллионинчи йўловчи 17 декабрда қайд этилди ва у «Тошкент» халқаро аэропортида тантанали кутиб олинди. Агар рақамларга мурожаат қилсак, 2018 йилда «Uzbekistan Airways» 21 мингдан зиёд марта авиарейсларни амалга оширди, уч миллиондан зиёд йўловчини манзилига етказди.\nТармоқни ривожлантириш ҳақида гапирганда МАКга бошқа давлатлар томонидан берилаётган баҳони ҳам айтиб ўтмасак бўлмас. Улардан бири - Қозон шаҳрида бўлиб ўтган «NETWORK 2018» форумида «Ўзбекистон ҳаво йўллари»нинг авиацион маркетинг соҳасида Евроосиё мукофоти билан тақдирланиши бўлди. Шунингдек, МАК бир неча марта «Домодедово», «Сочи», «Краснодар», «Қозон» халқаро аэропортларида энг аниқ ишлайдиган авиакомпания, дея тан олинди. Фуқаро авиацияси кемаларида сервис ва хизматларни ривожлантириш мақсадида ўтказилган «Sky Service» номли III халқаро форумнинг нуфузли «Йил жамоаси» профессионал кўрик-танловида борткузатувчиларимиз жамоаси кубокни қўлга киритди, ходималаримиздан бири «Энг яхши борткузатувчи», дея тан олинди.\n– Фуқаро авиацияси фаолиятини бошқарадиган ҳуқуқий база ҳақида ҳам гапирсангиз...\n– Мустақиллигимизнинг дастлабки йиллариданоқ халқаро стандартларга тўла жавоб берадиган зарур самарали қонуний асос яратилган. Авиакомпания фаолиятида Ўзбекистон ҳаво ҳудудини эксплуатация қилиш соҳасида ва ундан барча фойдаланувчилар фаолиятларидаги муносабатларни тартибга соладиган Ҳаво кодекси асосий ҳужжат бўлди. Унда республика ҳудудларида авиация ишлари, хавфсизликни таъминлаш, мамлакат халқ хўжалиги ва фуқаролари эҳтиёжларини қондириш тартиби белгилаб берилган. Бу йўналишда Парвозлар хавфсизлиги назорати давлат инспекцияси самарали фаолият юритмоқда.\nЖаҳон стандартларини миллий қонунчиликка имплементация қилиш мунтазам равишда амалга оширилмоқда. Бугунги кунга қадар Ўзбекистон амалда қарийб барча кўпёқлама ихтисослашган халқаро-ҳуқуқий ҳужжатларга қўшилган. Экспертларнинг қайд этишича, республикамизда сифатли авиация қонунчилиги амалда, соҳа тузилмалари эса парвозлар хавфсизлигининг юқори даражасини таъминлаш имконини беради. Шу билан бирга тармоқ меъёрий базаси мунтазам такомиллаштириб борилмоқда.\nФуқаро авиациясининг классик модели бўйича бошқарувчи орган томонидан сиёсат ва назорат функциясининг ишлаб чиқилиши, парвозлар ва аэропортлар иши бир-бирига боғлиқ бўлмаслиги лозим. Илгари бизда бошқарув модели бошқача тамойилда бўлган. Ана шу муносабат билан Президентимизнинг 2018 йил 27 ноябрда «Ўзбекистон Республикасининг фуқаро авиациясини тубдан такомиллаштириш чора-тадбирлари тўғрисида»ги фармони қабул қилинди. Ҳужжат тармоқни тубдан ўзгартиришга қаратилган. Хусусан, МАК базасида «Uzbekistan Airways» ва «Uzbekistan Airports» акциядорлик жамиятлари қайта ташкил этилади ва асос солинади. «Махсус авиация ишлари» авиакомпанияси ДУК базасида «Uzbekistan Helicopters» МЧЖ барпо этилади, «Ўзаэронавигация» маркази Вазирлар Маҳкамаси ихтиёрига ўтказилади.\nФармонда шунингдек, давлат бошқарувини кучайтиришни ва Парвозлар хавфсизлиги назорати давлат инспекциясига бир марталик парвозларга ва аэродромлар яқинида объектлар қуриш ваколатини бериш йўли билан рақобат муҳитини яратиш назарда тутилган.\n– Бу йилда парвозлар географияси ва МАК сотув тармоқлари кенгайдими?\n– Миллий авиакомпания ўз фаолияти мобайнида барча минтақалар бўйича чегараларини кенгайтирди. «Uzbekistan Airways» лайнерлари Европа, Осиё, Америка мамлакатларига 60 дан зиёд йўналишларда парвозларни, Аляскадан Янги Зеландиягача чартер рейсларини амалга оширмоқда.\nСўнгги уч ой мобайнида уч йўналишда - Мумбай, Владивосток ва Жидда шаҳарларига мунтазам рейслар очилди. Муқаддам ушбу шаҳарларга чартер асосида парвозлар амалга ошириларди. Шунингдек, Тбилиси, Мюнхен ва Карачи йўналишларини очиш масаласи кўриб чиқилмоқда.\nХалқаро парвозлар сони сезиларли ошди. Масалан, энг серқатнов йўналишлардан бири бўлган «Тошкент-Москва» йўналиши ҳафтасига 27 мартагача етди. Агар Россия пойтахтига Самарқанд, Бухоро, Урганч, Термиз, Наманган ва Фарғона шаҳарларидан амалга ошириладиган парвозларни ҳам қўшсак, 49 тага етади.\nТошкентдан Сеул, Душанба, Бишкек, Минск, Ростов-Дон, Астана ва Новосибирск шаҳарларига парвозлар кўпайди. Энг кўзга кўринарли рейслардан бири Инстанбулга ҳафтасига пойтахтдан ўнта, Самарқанддан иккита рейс амалга оширилмоқда.\nБундан ташқари, «Uzbekistan Airways» дунё бўйлаб 37 та авиакомпаниялар билан йўловчи электрон интерлайн-келишувга эришган. Шу сабаб МАК йўналиш тармоқлари кенгаймоқда, йўловчиларга эса ҳамкорларнинг туташ рейсларини ҳисобга олган ҳолда саёҳат учун кўплаб йўналишлар рўйхати тақдим этилмоқда.\n– Мамлакатимизнинг ҳаво бандаргоҳлари қанчалик ўзгарди?\n– Аэровокзал мажмуалари, учиб-қўниш чизиқларини қайта таъмирлаш бўйича лойиҳаларнинг амалга оширилиши, терминаллар қуриш мамлакатимиздаги барча аэропортларни ICАО халқаро стандартларига мос ҳолга келтириш, парвозлар хавфсизлиги ва хизматлар кўрсатиш сифатини ошириш имконини берди. Бугун Ўзбекистондаги 11 та ҳаво бандаргоҳи халқаро мақомга эга ва улар исталган самолётларни қабул қилиш, ҳатто, мураккаб об-ҳаво шароитида ҳам кеча-кундуз ишлаш лаёқатига эга.\nБутун мамлакат бўйлаб ҳаво ҳаракатини бошқариш тизими такомиллаштирилди ва модернизация қилинди. Хавфсиз парвоз ва Ўзбекистон ҳаво ҳудудидан фойдаланувчилар сонини ошириш имконини берувчи янги аэронавигация тизимлари татбиқ этилди. «Тошкент», «Бухоро», «Урганч», «Фарғона» ва «Навоий» аэропортларида терминаллар қурилди. Жорий йилда пойтахтда соатига 1200, Нукусда соатига 400 йўловчини ўтказиш имкониятига эга халқаро линиялардан учиб келувчилар учун мўлжалланган терминаллар фойдаланишга топширилди, Урганчда учиб-қўниш чизиғи капитал таъмирдан чиқарилди. Яқин истиқболда, яъни 2021 йилгача, инфратузилмани реконструкция ва модернизация қилиш, шунингдек, Термиз, Самарқанд ва бошқа шарҳарлар аэровокзаллари ва учиб-қўниш чизиғини реконструкция қилиш, пойтахтда халқаро йўловчилар терминалини қуриш бўйича ва яна қатор лойиҳаларни амалга ошириш режалаштирилмоқда. Айни дамда Инвестициялар бўйича давлат қўмитаси мавжуд «Тошкент-2» базасида уни бунёд этиш лойиҳасининг таянч концептуал дизайнини ишлаб чиқиш учун Туркиянинг «Yildirim Hollding A.S.» компаниясини жалб этган.\nАвиакомпания қабул қилинган дастурлар, Президент ва ҳукумат қарорлари асосида самолётлар харид қилиш, аэропортларнинг ердаги инфратузилмасини модернизация қилиш бўйича қатор инвестициявий ва инфратузилмавий ташаббусларни амалга оширди. Ўтган йилнинг май ойида тўртта «Boeing-787 Dreamliner»дан биттаси олиб келинди. 2019-2020 йилларда яна учта лайнер келтирилади. Улар етиб келгач, МДҲ бўйича бундай ҳаво кемаларини эксплуатация қилишда етакчига айланамиз.\n– Умид Аброрович, «Ўзбекистон ҳаво йўллари» МАК ва Халқаро ҳаво транспорти ассоциацияси (IATA) 2018-2015 йилларда мамлакатимиз авиация хизматлари кўрсатиш соҳасини янада ривожлантириш бўйича ҳамкорликдаги ҳаракатлар режасини имзолади. Унга мувофиқ қандай ишларни амалга ошириш назарда тутилган?\n– Ҳужжатда республикамизнинг ҳаво орқали юк ташишдаги айрим халқаро қоидаларни бир хиллаштириш учун Монреаль Конвенциясига қўшилиши имконияти, бунинг зарурлиги ва оқибатлари, «Навоий» халқаро аэропорти базасида юк ташиш бўйича халқаро бозорга чиқиш учун «хаб» хизматини илгари суриш бўйича IАТА нинг маслаҳатлар тақдим этиши акс этган. Шунингдек, ассоциациянинг умумий масалаларни ҳал этиш, доимий тажриба ва ахборот алмашиш учун «Евроосиё» мувофиқлаштирувчи кенгаши иштирокчиси бўлган «Ўзаэронавигация» маркази билан ҳамкорлиги ҳам назарда тутилган.\nҲужжатда, шунингдек, IАТАнинг авиакомпаниялар, аэропортлар мутахассислари, ҳаво ҳаракатини бошқариш (ҲҲБ) диспетчерлик таркиби ва сайёҳлик агентликлари ходимларини, «Тошкент» аэропортида йўловчиларга хизмат кўрсатишнинг замонавий стандартлари ва технологияларини синовдан ўтказиш борасида ишчиларни амалий ўқитиш усулларини тақдим этиши ҳам ўз аксини топган.\n– Кадрларни тайёрлаш ва қайта тайёрлаш тизимини такомиллаштириш борасида қандай ишлар амалга оширилди?\n– Парвозлар хавфсизлигини таъминлашнинг бош омили сифатида мазкур йўналиш ҳамиша авиакомпания фаолиятининг муҳим йўналишларидан бири бўлиб келган. Нафақат учувчилар таркибини ўқитиш, балки уларнинг малакасини мунтазам ушлаб туришга ҳам катта эътибор қаратилмоқда. Бугун юқори малакали инструктор-ўқитувчилар таркибига, замонавий авиацион тренажёрлар ва Full-flight-симуляторлари эга МАК ўқув-машқ марказида нафақат авиакомпания ходимлари, балки хорижий юк ташувчилар ҳам машқ қилмоқда. Ўтган йил давомида Қозоғистоннинг «Air Astana» ҳамда «Scat» авиакомпаниялари билан ишларни кучайтириш, шунингдек, хорижий ҳамкорларни ҳам жалб қилиш ҳисобига «Airbus А320» ва «Boeing 767» тренажёрларининг юкланиши кўрсаткичи ўртача 60 фоизга ўсди.\nАйни дамда Ўзбекистонда учувчиларни бевосита дастлабки тайёрлаш амалга оширилмоқда. Сентябрь ойида Нидерландияда ишлаб чиқарилган ўт ўчириш ва самолёт салони ичида тутун пайдо бўлгандаги ҳаракат қилиш кўникмаларини оширадиган тренажёр фойдаланишга топширилди. Ўқув-машқ марказининг бундай таъминланганлиги авиакомпания талабларига жавоб берадиган юқори малакали кадрларни шакллантириш имконини беради.\n– МАК мутахассислари самолётларнинг парвозга яроқлилигини мустақил ва сифатли қилиб қанча ушлаб туриши мумкин?\n– «Uzbekistan Airways Technics» – МАКнинг нафақат тузилмавий бўлими, балки 95 йиллик тарихга эга барқарор ривожланаётган авиатаъмирлаш корхонаси ҳамдир. Бу замонавий жиҳозланган ангарлар ва тажрибали мутахассисларга эга қудратли комплекс бўлиб, ўзимизда эксплуатация қилинаётган барча турдаги ҳаво кемаларига техник ҳамда таъмирлаш хизматини кўрсатади. Оддий ишчидан раҳбарларга қадар бўлган ходимлар махсус ўқитилади ва улар дунёда тан олинган мутахассисларни тайёрлаш маказларида малака оширишда давом этишмоқда.\n«UAT»нинг техник таъминланганлиги «Boeing» ва «Airbus»ларнинг исталган мураккабликдаги таъмирини амалга ошириш имконини беради. Соҳага сифатни бошқариш тизимларини жорий этиш ва ривожлантиришга алоҳида эътибор қаратилмоқда, халқаро авиация агентликлари ва давлат авиа хизматининг барча талаблари бажарилмоқда.\n2016 йилда «UAT» базасида «Boeing» корпорацияси билан бирга замонавий ҳаво кемалари планерларининг юқори технологик композит конструкцияларини таъмирлаш бўйича цех фойдаланишга топширилди. Ишлаб чиқариш зарур ускуналар, шу билан бирга титан қотишмаларга термик ишлов бериш, композитларни улаш учун инерт муҳитли печлар билан ҳам таъминланган. Фюзеляж сиртига зарар етказмай кўздан кечириш ускунаси ҳам мавжуд ва бу конструкциянинг йирик металл ва композит унсурлари таъмирини амалга ошириш имконини беради. Мухтасар айтганда, бу «Uzbekistan Airways Technics»нинг авиакомпания ҳаво флоти кемаларининг парвозга яроқлилигини сифатли сақлаб туришдаги имкониятларидан дарак беради.\n– Ҳаво ҳаракатини бошқариш соҳаси қандай ривожланмоқда ва модернизация қилинмоқда?\n– Бугун осмонимиздаги ҳар битта лайнер «Ўзаэронавигация» марказининг юқори малакали диспетчерлари доимий назоратида. Ўтган йилнинг 11 ойи давомида республикамиз ҳудудларидан транзит билан ўтаётган 57 155 ҳаво кемаларига хизмат кўрсатилган. Бу 2017 йилнинг мос даврига таққослаганда 13,5 фоизга кўпдир. Республика аэропортларида замонавий ҲҲБ марказлари қурилди ва фойдаланишга топширилди, парвозларни янада хавфсиз амалга ошириш ва мамлакатимиз ҳаво ҳудудларидан фойдаланувчилар сонини ошириш имконини берадиган замонавий тизимлар жорий этилди.\n2019 йилги режалар ҳақида гапирсак, мутахассислар олдида ҳаво ҳудудлари ва ҳудудий навигация йўналишларини, шунингдек, чегарадош давлатлар билан, таснифлашни татбиқ этишни амалга ошириш турибди. Тошкент ҲҲБ марказининг автоматлаштирилган тизимини модернизация қилиш, яна хабарлар ва координаталарни овозсиз узатиш тизимини жорий этиш ишлари режалаштирилмоқда.\nБундан ташқари, юртимиз халқаро аэропортларида парвозларни таъминлайдиган радиотехника ускуналарини модернизация қилиш бўйича тадбирлар комплексини бажариш амалга оширилади. Мамлакатимизда «чоксиз» ҳаво бўшлиғини яратиш жараёнлари кечмоқда. Ана шу ва бошқа масалалар устида ишлаётган мутахассисларимиз сайёҳларни жалб қилиш бўйича ишларнинг фаоллашиши фонида ҳаво трафигининг ошишини кутмоқдалар.\nДавлатимиз раҳбарияти томонидан ҳар томонлама қўллаб-қувватланаётган Миллий авиакомпаниямиз халқаро авиа юклар ташиш бозорида ўзининг муносиб ўрнига эгалиги билан фахрлансак арзийди.


Миржалол Қосимов «Пахтакор»дан 2 дақиқа ичида 2 та гол ўтказилгани ҳақида: «Қўшиб берилган дақиқаларда яна гол ўтказиб, мағлубиятга учрашимиз ҳам мумкин эди» - Daryo\n09:12, 14.07.2020 58968\nОКМК футбол клуби бош мураббийи Миржалол Қосимов Coca-Cola Суперлига 9-тури доирасида «Пахтакор»га қарши кечган ўйиндан (2:2) сўнг матбуот анжуманида қатнашди.\n«Мусобақа жадвалининг юқори поғоналарини эгаллаб турган икки жамоа тўқнашди. Қолаверса «Пахтакор» яхши шаклланган жамоа. Икки-уч йилдан бери деярли бир хил таркиб билан ҳаракат қилиб келмоқда. Таркибида кучли ижрочилар бор. Менимча, ёмон ўйин кўрсатганимиз йўқ. Қисқа вақт ичида дарвозамиздан иккита тўп олиб чиқдик. Ютиб кетишимиз ҳам мумкин эди. Футбол шуниси билан қизиқ. Қўшиб берилган дақиқаларда яна гол ўтказиб, мағлубиятга учрашимиз ҳам мумкин эди. Дарвозабонимиз яхши ҳаракат қилди. Ҳақиқатан ҳам чиройли ўйин бўлди. Айрим жароҳат олган футболчиларимиз ҳам борларини беришди. Сўнги 15 дақиқаликни ҳисобга олмаганда дуранг адолатли.\nФутбол югуришдан иборат. Ҳозирги замонавий футболда туриб футбол ўйнаб бўлмайди. Бугунги кунда футболда биринчи ўринда турадиган нарса бу — югуриш. Техника, фикрлаш ва бошқа нарсалар иккинчи, учинчи даражада. Ҳақиқтатдан ҳам ротация ҳар бир ўйинда амалга оширмоқдамиз. Элгужа Григалашвили, Дилшод Жўраев жароҳат сабаб ёрдам бера олишмади. Сайдуллога рақобатчи сифатида Мурод Тошматовни ҳам ўйнатяпман. Бу биринчи маротаба эмас. Жамоада дарвозабонлардан ташқари яна 20 нафар футболчи бор. Мавсум ҳали узоқ, шунинг учун майдонга чиққан ҳар бир футболчи ўзини ҳиссасини қўшиши керак.\nҲожимат Эркинов бизга «Пахтакор»дан ижара асосида ўтган. Ўз жамоасига қарши тўп тепди. Ёш бўлишига қарамасдан иқтидорли ва маҳоратли футболчи. Элгужани ўрнига бошланғич таркибдан жой олди. Ўзидан ёмон таассурот қолдирмаяпти. Биринчи турда ҳам, «Бунёдкор» билан ўйинда ҳам захирадан майдонга тушиб кучайтирди. Ўсишдан тўхтаб қолиши керак эмас. Келажаги бор.\nБиринчи голни ўтказиб юборганидан кейин футболчилар ўзига келгунича иккинчи голни ўтказиб бордик. Бу борада кўрсатмалар бердим. Дарвозамизга ёпишмасликка, иложи борича тўпни узоқроқда ушлашга ҳаракат қилиш кераклигини тушунтиргандим. Ҳисобни ушлаб қолишни ўйладик. Истаймизми йўқми бунда хатолар келиб чиқади. «Пахтакор»нинг «Сурхон» билан ўйинини кўриб ўрганиб чиққанимизда ҳам бир дақиқа ичида иккита гол уришганини кўргандик. Бу ҳам футболнинг бир қисми», — дея Қосимов сўзларини келтирмоқда «Championat.asia».\nМазкур дурангдан сўнг олмалиқликлар 21 очко билан иккинчи поғонада қолди. Жамоа кейинги турда «Локомотив»ни қабул қилади.\n20:23, 01.06.2020 88172\n14:02, 07.06.2020 58731\n21:08, 05.06.2020 85021\n12:38 Бугун 1177\n12:24 Бугун 2585\n12:16 Бугун 4393\n12:09 Бугун 7470\n23:59, 13.08.2020 144815\n23:59, 14.08.2020 124809\n18:08, 14.08.2020 98048\n05:27, 14.08.2020 88546


Медведев Россия ва АҚШнинг Венесуэладаги мақсади ҳамда Украина ҳақида 27-11-2021, 21:21 | Zamin.uz\n13:15 / 04.03.2019\n«Совуқ уруш руҳидаги бундай ҳолатлар алдамчи. Улар фақат эътиборни ушбу республикада рўй бераётган воқеалар моҳиятидан олиб қочишга ёрдам беради», - дея маълум қилди Медведев.\n«Россия хоҳлаётган натижа - Венесуэладаги тинчлик. Бунга фақат халқаро миқёсдаги ҳар томонлама ҳурмат билан амалга ошириладиган мулоқот орқали эришиш мумкин», - дея қўшимча қилиб ўтди Медведев.\nШунингдек, Дмитрий Медведевнинг айтишича, 31 март куни бўлиб ўтадиган сайловлардан сўнг, Москва Украина янги раҳбарияти билан мулоқот ўтказишга тайёр. Бироқ, унинг сўзларига кўра, мамлакатдаги «ҳалол бўлмаган» сайлов кампанияси сабабли келажакда ким билан мулоқот ўтказилишини ҳозирча тушунмаяпти.\nШу тариқа, Россия бош вазири Украина президентлигига номзодлардан қайсидир бири сайланса, Москва Киев билан муносабатларни яхшилашга умид қиляптими, деган саволга жавоб қайтарди. Медведевнинг жавобига кўра, Россия, ҳар қандай ҳолда, қўшни украиналикларнинг танловига ҳурмат билан қарайди.\n«Украинада президентлик сайлови бўйича қаттиқ, ҳалол бўлмаган сайлов кампанияси кетяпти. Буни кузата туриб, Россия Украинада ким билан мулоқот қилиш мумкинлигини ҳозирча тушунмаяпти», - деди Медведев.\nШунингдек, унинг қайд этишича, агар манфаатдор бўлса, Россия янги раҳбарият билан мулоқотга очиқдир. “Замин” янгиликларини “Twitter”да кузатиб боринг\nЯнгиликлар » Дунё » Медведев: Россия ва АҚШнинг Венесуэладаги мақсади ҳамда Украина ҳақида


Президент мурожаати: 2019 йил ҳам оғир келади!\nПрезидент ер сотилиши, эски уйлар бузилиши, солиқлар камайиши ҳақида гапириб, халқ ва давлат ўртасидаги жарликни камайтириш, давлат ходимларининг масъулиятини янада ошириш, аҳолини ижтимоий ҳомоялаш борасида қатор инновацион таклифларни ўртага ташлади.\nЎзбекистон Республикаси президентининг асосий мақсади давлат функцияларини кескин қисқартириш, давлат ва халқ орасидаги тўсиқларни камайтириш ва ниҳоят, давлат бошқаруви хизматчилари ва раҳбарларининг масъулияти, жавобгарлигини ошириш...\nРаҳбар қандай бўлса, давлат ҳам шу йўлдан кетиши собиқ СССР тарихида исботини топган ҳақиқат. Дастлаб ҳокимиятни революционерлар бошқарди ва улар аҳолининг маълум қисмини ўлдириб юборди. Кейин уруш кўрганлар бошқариб, совуқ урушни бошлади. Кейинроқ ҳокимият тепасига ижодкор лар келиб, романтикага берилиб, халқни оч ва юпун қолдирган эди.\nПрезидентнинг маърузаларида илгари кўп учрамайдиган яна бир ҳолат бу 27 йиллик фаолиятга қисқача баҳо бериш бўлди.\n27 йил давомида давлатнинг бюрократик чангалзорлар орасида қолиб кетиши, ҳаддан ортиқ вазифаларни ўз зиммасига олиб, бажаришни эплолмаслиги мамалкатнинг тараққий этишига тўсқинлик қилди.\nАлбатта, Президент бунинг ечимини ҳам таъкидлаб ўтди. Хусусан, саноатлаштириш, шаҳарлашишни тезлаштириш, суғориш тизимин мутлақо янги тизимга ўтказиш... Булар учун маблағ ажратиш замирида ҳам шу сабаб ётади. Мирзиёев Ўзбекистоннинг қиёфасини кескин ўзгартириш ташаббуси билан чиқмоқда. Кейинги 11 йил давомида шаҳарлашишни 35 %дан 65 %га олиб чиқаришни кўзда тутувчи тадбирлар белгиланади.\nНазаримизда, энди эски уй-жой фондини бузиш, ўрнига замонавий, қулай ва шинам уйлар қуришга эътибор қаратилади. Бу Тошкент шаҳрининг Мирзо Улуғбек туманидан бошланиши таъкидланди. Асосийси, бунда аҳолини бошқа жойларга кўчириш сиёсати юритилмайди. Шу ернинг ўзида янги уй қурилиб, аҳоли кўчириб ўтказилади. Буям ўзбекларнинг киндик қони тўкилган жой тўғрисидаги ақидасига мос келади.\nПрезидент бир-неча бор энди ҳаммага ишига қараб ҳақ тўланишига алоҳида тўхталди. Дарҳақиқат, 2018 йилни Ўзбекистонда касблар, мутахассислар ва маошнинг табақаланиш йили бўлди, деб айтиш мумкин. Мурожаатномадан келиб чиқиб, айтадиган бўлсак, бу ишлар келаси йилда ҳам давом эттирилади.\nМурожаатномада алоҳида урғу солиқ сиёсатига қаратилди. Президент Ўзбекистонда юзага келган, давлатнинг айтгани бошқа, ҳаёт бошқа, деган ақида догмани илдизи билан суғуриб ташламоқчи. Тўғри-да, давлат органларида бошқа гап, оилада бошқа гап айтилган даврлар ортда қолди, энди ҳамма очиқ ойдин ишлаши ва очиқ-ойдин яшаши керак. Президентнинг талаби, интилиши шу. Солиқ сиёсати ҳам иш ва сўз бирлигини таъминлайдиган асосий йўналиш.\nЎзбекистонда қонунларга риоя қилиш масаласида бир нима дейиш қийин, лекин ахлоқ қоидаларига риоя қилиш қатъий талаб этилади. Шу жиҳатдан тунги клублар, кўнгиолчар масканларни кеч бўлиши билан ёптириб қўйиш сиёсати тез-тез кун тартибига чиқиб туради. Бу тартиб ким томонидан қўлланилади, номаълум. Президент эса бунақа йўлдан кетиш номаъқуллигини бир оғиз сўз билан таъкидлаб ўтди. Ундан кўра, ҳуқуқ-тартибот органларини фаолроқ ишатишни талаб қилди.\nПрезидент бу йил йил ҳам оғир бўлишини таъкидлади. Бироқ ҳамма билиб қолдики, президент оғир деганда аҳолининг оч-наҳор, юпун қолишини эмас, балки ўзидан тортиб, энг қуйи поғонагача кўпроқ ишлашни назарда тутади. Ўзбекистонликлар эса ҳеч қачон ишдан қочмаган! Шунинг учун ҳам, оғир келиши башорат қилинган дастлабки икки йилдан кейин одамлар орасида оддий, лекин деярли шиорга айланиб қолган бир гап тарқалди: президент келгандан буён ҳали ҳеч кимга ёмон бўлган эмас!\nКиритилди: 13:18 29.12.2018. Ўқилди: 3499 марта. Фикрлар сони: 0 та.


БИЗНИ УМУМХАЛҚ ҲАШАРИ БИРЛАШТИРАДИ\nХалқимиз севган байрамлару сайллар ёшу қарининг кўнглидагидек ўтиши, бундай лаҳзаларда одамлар кайфиятини кўтариш, ҳашарларга, ободонлаштириш ишларига алоҳида эътибор қаратилади.\nШу кунларда халқимизнинг асл миллий байрамларидан бири бўлган Наврўз аёмини муносиб нишонлаш мақсадида мамлакатимиз бўйлаб катта тайёргарлик ишлари давом этмоқда. Президентимиз Шавкат Мирзиёевнинг шу йил 23 февралдаги “2018 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорида умумхалқ байрамини юқори савияда ўтказишга оид вазифалар белгилаб берилди.\nЎзбекистон Халқ демократик партияси ходимлари ҳам умумхалқ ҳашарида муносиб иштирок этишмоқда. Наврўз инсонларни меҳр-мурувват, дўстлик, аҳиллик ва бирдамликка чорловчи улуғ айёмдир. Байрам арафаси кунлари ёрдамга муҳтож инсонлар, кексалар, ногиронлиги бўлган шахслар ва кам таъминланган оилалар ҳолидан хабар олиш, уларга беғараз кўмак бериш ҳам эзгу қадриятларимиздан саналади.\nПартиямиз дастурий мақсадларидан келиб чиққан ҳолда, кам таъминланган, боқувчисини йўқотган ва ногиронлиги бўлган шахсларни ижтимоий муҳофаза қилиш, уларнинг ҳолидан хабар олиш мақсадида Ўзбекистон Халқ демократик партияси вакиллари хонадонларига бориб, уларнинг турар жойлари ва уй хўжаликларини таъмирлаш ҳамда ободонлаштириш ишларига кўмак беришмоқда.\nАйнан шу вазифалардан бири шаҳарларимиз, маҳалла ва хонодонларимизни ободонлаштириш, тозалаш ва дов-дарахтларни буталаб, ерларни юмшатиш ва ариқ-зовурларни тартибга солиш ва бошқалар.\nУюшқоқлик, покизалик ва меҳр-оқибат рамзи бўлмиш ҳашар, халқимизнинг минг йиллар оша қадрланиб келинаётган азалий удумларидан бири саналади. Юртимизда турли байрамлар, муқаддас саналар олдидан умумхалқ хайрия ҳашарини ўтказиш ва шу орқали ҳудудларни ободонлаштириш яхши анъанага айланган.\nАйни баҳор кунлари маҳаллаларда, меҳнат жамоаларида эрта тонгдан бошлаб хайрия ҳашарлари ташкил этилиб, унда халқимизнинг барча қатлами фаол иштирок этмоқда.


Покистонда зилзила оқибатида камида 22 одам ҳалок бўлди\n31 октябр 2020, Тошкент вақти: 22:02\nПокистонда зилзила оқибатида йўллар ҳам ёрилиб, қатор авариялар юз берди.\nПокистон шарқида юз берган 5,8 балл кучланишдаги зилзила оқибатида камида 22 киши ҳалок бўлди ва 300дан кўпроқ одам жароҳатланди.\nАҚШ Геология хизматининг билдиришича, зилзила эпимаркази Кашмирнинг Покистон назорат қилувчи қисмидаги Мирпур шаҳри атрофида бўлган. Кашмир ахборот вазири Муштаф Минхас зилзила оқибатида ҳалок бўлган одамларни асосан томлар ва деворлар босиб қолганини айтди.\nАйни пайтда зилзила ҳудудида жабрланганларга чодирлар, озиқ-овқат маҳсулотлари ва тирикчилик учун зарур бўлган бошқа буюмлар тарқатилмоқда.\nЗилзила оқибатида Минпурга элтувчи асосий йўллар ҳам зарар кўрган. Бунинг оқибатида қатор автоҳалокатлар юз берган.\nХабарда айтилишича, зилзила Покистон пойтахти Исломободда ҳам сезилган. Деворлар қулашидан қўрққан одамлар кўчаларга қочиб чиққанлар.


ФИДОИЙ РАҲБАР – Казимов В.А. "Смысл жизни"\nШукурулла Тоирович Дадашев\nЎзбекистон Ёзувчилар уюшмаси аъзоси, шоир, публицист.\nТошкент шаҳар ижроқумида уй-жой тақсимлаш ва уни назорат\nқилиш бошқарма бошлиғининг ўринбосари лавозимида ишлаган.\nРаҳбар сўзининг асл маъноси унинг қўл остида хоҳ икки киши, ёхуд икки минг киши бўлсин, уларга раҳнамолик қила олиш демакдир. Агар ушбу мансабдор ходимларига самимий муносабатда бўлиб, адолат билан иш юритса, уларнинг камчиликларини кўрсатиб, отадек ғамхўрлик қилса, у раҳбар-устоз деган фаҳрли номга сазовор бўлади.\nМен ушбу хотираларимни икки миллионлик катта оилага масъул бўлган, унга меҳр қўрини бериб, унинг тақдири учун кеча-кундуз тинмай меҳнат қилган олижаноб инсон, бетакрор раҳбар, юксак маданият соҳиби Воҳид Охунович Козимовга бағишладим.\nМен бу улуғ инсонни 1972 йилда сиртдан таниганман. Ўша йилларда мен ўрта умумий таълим мактабида ўзбек тили ва адабиёти ўқитувчиси бўлиб ишлардим. Дадам Тошкент шаҳар халқ таълими бўлими мудири эдилар. Бир оқшом кечки овқатдан сўнг падарим «Ўғлим, яқинда пойтахт ижроия қўмитаси раислиги вазифасига Воҳид Козимов сайландилар. У киши мени ҳузурларига чақириб: «Ўртоқ Дадашев, менинг иштирокимда катта бир маҳалла аҳли билан учрашув бўлиб ўтади. У ерда маъруза қилишим керак. Сиз шаҳарнинг энг катта ўқитувчиси, устозлар устози ҳисобланасиз. Шу сабаб, мен бироз қоғоз қоралагандим, шуни бир устидан кўриб, имлоси, жумлаларига эътибор қилиб берсангиз», – дедилар. Шу билан бирга, «Анча йиллардан бери рус тилида ёзиб ва сўзлаб ўз она тилимизни унутаёздик. Шунинг учун сиз матндаги камчиликларни ҳеч иккиланмай, беҳижолат тузатаверинг» – деб таъкидлаб ҳам қўйдилар.\nДадам билан биргаликда матнни кўриб чиқа бошладик. У аниқ, чиройли ҳуснихат билан соф адабий тилда ёзилган бўлиб, ундан биронта жиддий нуқсон топа олмадик. Фақатгина айрим русча атамалар ўрнини ўзбекча сўз билан алмаштириш ҳақида таклиф киритдик холос.\nБу воқеа менинг хотирамда бир умрга муҳрланиб қолди. Мен у кишини ҳали кўрмаган бўлсам-да тасаввуримда салоҳиятли, саводхон, айни вақтда камтар бир раҳбар гавдаланди. Зеро, бу инсон айрим амалдорлар каби қўл остида лаббай деб, буйруғига шай бўлиб турган юзлаб ёрдамчиларнинг бирига маъруза тайёрлатиши ва уни ҳатто очиб кўрмай минбарда туриб қўз узмай ўқиб бериши мумкин эди. Аммо чуқур мулоҳазали раҳбар бу ишни ўзига эп кўрмади, балки масъулиятни ҳис қилган ҳолда ўзининг илмига, тажрибасига, кучига таяниб иш кўрди.\nЎтган асрнинг 1978 йили эди. Мен Тошкент шаҳри ва вилояти маориф, олий таълим ҳамда илмий муассасалар касаба уюшмасида маданият бўлимининг мудири вазифасида фаолият кўрсатар эдим.\nБаҳор пайти, ташқарида жала қуярди. Мени йўқлаб келишганини айтишди. Йўлакка чиқсам, «Тошкент шаҳар тарихий ёдгорликларини сақлаш жамияти»нинг масъул котиби Абдулазиз Муҳаммадкаримов экан. Салом-аликдан сўнг Абдулазиз ака: «Шукурулла, тез кийининг, бир жойга бориб келамиз», – дедилар. Раҳбариятдан руҳсат олиб машинага ўтирдик. Абдулазиз ака Тошкент шаҳар ижроия қўмитасининг ташкилий бўлимида инструктор ўрни бўшлиги, шу сабаб у жойга мени тавсия этганларини айтдилар.\nМанзилга етиб келиб иккинчи қаватга кўтарилдик. Файзли бино, йўлакларга ёзилган оловдек ёниб турган пойандоз – гиламлар салобати мени босди, ҳаяжонлана бошладим. 28-хонага кирдик. Қабулхонада кўзойнак таққан ёшгина котиба (Татьяна Николаевна) чап тарафдаги хонага кириб, бизнинг ташрифимиз ҳақида бўлим мудирига ахборот берди. Киришга ижозат бўлгач, иккаламиз кенг хонага кирдик. Хона тўрида қорачадан келган, ўрта бўйли, қирғиз кўз, ёши элликлардан ошган киши ўрнидан туриб биз билан саломлашди ва ўзини Азиз Азимович Казиев деб таништирди. У киши рус тилида мен билан савол-жавоб қилиб бўлгач, ҳужжатларимни қолдириб кетишимни, иш масаласида ҳозирча ҳеч кимга лом-лим демаслигимни уқтирдилар. Орадан уч-тўрт кун ўтгач, кечки пайт уй телефони жиринглади, гўшакни кўтардим. Телефонда Азиз Азимович эди. У киши эртага эрталаб соат 10 га етиб келишимни тайинладилар.\nБелгиланган вақтдан ўн дақиқа аввал раис қабулхонасига етиб келдим. Котиба ҳали тезкор мажлис тугамаганлиги ва кутиб туришим кераклигини тайинлади. Қўшни хонадан бирин-кетин кўлларида папка ушлаган ходимлар чиқа бошлашди. Уларнинг кетидан Азиз Азимович чиқиб, мени хонага таклиф қилди. Негадир беихтиёр вужудимни титроқ босди. Узун столнинг бошида ниҳоятда салобатли, гавдали, сочлари силлиқ таралган, юзи нурли кишига кўзим тушди. Бу мен сиртдан таниган раис Воҳид Козимов эдилар. Ҳаяжондан қўл-оёғим титрар, овозим чиқмасди. Аранг «Ассалому алайкум», – деёлдим, холос. Воҳид Охунович ўрниларидан кўтарилиб, қўл бериб саломлашдилар ва мени ўтиришга таклиф этдилар. У кишининг қадоқли қўлларидан илк иш фаолиятини темирйўлда усталикдан бошлаб, меҳнатда чиниққан инсон эканлигини фаҳмлаш қийин эмасди. Бу беназир инсоннинг вазмин ва мулойимлик билан сўзлаши унинг ўта маданиятли инсон эканликларидан далолат берарди. Хуллас, қисқа фурсатли самимий суҳбатдан сўнг ўрниларидан туриб, қўлимни сиқиб, мени янги вазифа билан табрикладилар.\nПойтахтнинг юраги, шаҳар аҳлининг нажоткори саналган нуфузли идорада иш бошладим. Идора иши жуда аниқ йўлга қўйилган, у ерда ишловчи ходимлардан катта масъулият, тезкор ижро ва қаттиқ интизом талаб этиларди. Бир қанча катта йиғилишларда, ижроқўмнинг ҳайъат мажлисларида қатнаша бошладим. Бу йиғилишлар асосан раиснинг бевосита иштирокида ўтарди. Воҳид ака тайинланган вақтда ишни бошлар, бирор марта ҳам мажлис аҳлини куттириб қўймас эди. Равон ва бир маромда гапириб, кескин ҳолларда ҳам овозларини баланд кўтармас, қўл остидаги мансабдорларнинг шахсиятига асло тегмас, фақатгина кун тартибига қўйилган масала, иш юзасидан сўз юритардилар.\nҲамон эсимда, минбарда ҳисобот бериб турган бошқарма бошлиғи ўз айбига иқрор бўлиб, мажлис раисидан турли хил таъна, дашном ва ҳақорат сўзларни эшитишга тайёр эди. Аммо у В. О. Козимовдан: «Йўл қўйган хатоларингиз учун биз сизга маъмурий жазо қўллашга мажбурмиз, марҳамат ўтиринг», – деган сўзларни эшитди холос.\nМен бу воқеадан раҳбарнинг баланд овоз билан бақир-чақир қилиб даврани бошқариши унинг ожизлигидан, шахсиятга тегиши эса ўта нодонлик ва маданиятсизлигидан дарак беришини англадим. Ходимларига қўпол муомалада бўлган раҳбарнинг халқ орасида обрўси йўқотилишига, келажакда ном-нишонсиз қолишига ишонч ҳосил қилдим. Бy ёш раҳбарлар учун ўзига хос ибрат мактаби эди. Мен ҳам келажакда мустақил раҳбарлик фаолиятим даврида устознинг ушбу усулларини қўллашга ҳаракат қилдим.\nВоҳид ака Олтин водий фарзанди эдилар. У кишининг болалик йиллари шоирлар ва санъаткорлар шаҳри – гўзал Марғилонда, илк раҳбарлик фаолиятлари маданият маркази бўлган Қўқонда ўтган ва у ерда олиб борган ободончилик ишлари шаҳар аҳлининг катта ҳурматига сазовор бўлган. Кўп ҳолларда Қўқоннинг элга танилган машҳур санъаткорлари, қалам аҳли у кишини зиёрат қилиш учун йўқлаб келганларининг бир неча бор гувоҳи бўлганман. Бу ҳолат у кишининг санъатни севишлари ва уни нозик тушунишларининг исботи эди.\nЎша даврларда менинг «Тенгқурларим» ҳамда «Бувимнинг эртаклари» номли шеърий тўпламларим нашр этилган эди.\nБир куни зинадан иккинчи қаватга кўтарилаётган эдим, тепадан пастга тушиб келаётган Воҳид Охуновичга рўпара келиб қолдим. Дарров саломлашиб, ўзимни четга олиб, йўл бўшатдим. Воҳид ака саломимга алик олиб, аста қўл узатиб: «Китобингизни ўқидим, яхши ёзибсиз, ижодингизга барака», – деб йўлда давом этдилар. Жойимда қотиб қолдим. Ахир қанчадан-қанча катта амал эгалари бу инсоннинг қўлини олишга, унинг меҳрини қозонишга сазовор бўлишни орзу қилган бир пайтда, мендек оддий кичик бир ходимга аҳамият беришлари, ижодим билан танишишга фурсат топганлари – бу олий инсонийлик эмасми?\nОрадан икки йил ўтди. Республика Олий Кенгашининг топшириғи билан бир ҳафталик хизмат сафарини ўтаб келиб, эрталаб хонада ўтирган эдим. Мени ижроқўмнинг масъул котиби ҳузурига чақираётганини айтишди. Масъул котиб Марья Михайловна Мартьянова табиатан куюнчак, саводхон ва меҳнаткаш аёл эди. Уни идорамизнинг «фильтри» деб аташарди. Чунки ҳар қандай ҳужжат, биринчи навбатда, у кишининг қўлидан ўтар, мабодо матнда бирорта вергул ёки ҳарф тушиб қолса, танбеҳ билан эгасига қайтариларди. Эшикдан киришим билан Марья Михайловна: «Шукурулла Тоирович, раисимиз йўғингизда буйруқ чиқариб, сизни «Уй-жойни тақсимлаш ва уни назорат қилиш бошқармаси»га бошлиқ ўринбосари этиб тайинладилар. Ҳозир у кишининг ёнига киришимиз керак», – деб қабулхона томон бошладилар.\nЯнгиликдан ҳайратга тушдим, хаёл яна ўз оғушига буркади: «Биринчидан, бу бошқарма асли қурувчиларнинг жойи, иккинчидан, у ерда ишлаш учун талабгорлар сони мингта, учинчидан ўта нозик жой. Ташбиҳли айтсак: «Бўрининг еса ҳам, емаса ҳам оғзи қон», – деган ҳикмат шу бошқарма ходимлари учун тўқилган бўлса ажаб эмас.\nРаис ҳузуридамиз. Воҳид Охунович сафаримнинг натижалари ҳақида бироз суриштиргач, асосий мақсадга кўчдилар.\n«Ўртоқ Дадашев, айни пайтда бошқарма фаолияти бизни қониқтирмаяпти. Шу сабаб унинг бошлиқ ва ўринбосарларини ўзгартиришга мажбур бўлдик. Рақамларга мурожаат қилсак, бугунги кунда уй-жой шароитини яхшилаш учун шаҳар бўйича навбатда турувчилар сони саксон мингдан ошиб кетган. Шунча турар жой бинолари қурилишига қарамай, бу навбат бир неча йилдан бери силжимай қотиб турибди. Шу сабаб ҳар куни аризачилардан юздан ортиқ норозилик хатлари келиб тушмоқда. Талаб шуки, сизга бириктирилган бўлимлар билан тушган аризаларга жиддий қарашингиз, уларга қонун юзасидан тўғри жавоб бера олишингиз ва такрорий мактубларни камайтириш йўлларини излашингиз керак. Энг муҳими, хатларнинг жавоб бериш муддатига қаттиқ риоя қилишга эришишингиз зарур. Бошқарма ходимлари истеъфога чиққан ҳарбийлардан ташкил топган. Улар русизабон бўлганликлари учун маҳаллий аҳолининг тилига тушунмай гоҳида ноқулай вазиятларнинг вужудга келишига сабаб бўлишмоқда. Қабулингизга нажот излаб келган ҳар бир фуқаронинг дардини жон қулоғингиз билан тинглаб, унга хушмуомалада бўлинг. Бир қарорга келишдан аввал ўзингизни бир зум унинг ўрнига қўйиб кўринг. Энг оғир, асабий вазиятларда ҳам ўзингизни қўлга ола билинг, атрофингиздагиларга ҳушёр ва эҳтиёт бўлинг».\nТўғрисини айтсам, менга таклиф этилган лавозимни бир амаллаб рад этиш учун бир баҳонани важ қилишни ўйлаб қўйган эдим. Аммо устознинг очиқ ва самимий маслаҳатларидан, менга нисбатан кўрсатаётган ишончларидан оталик меҳрини туйгандек бўлдим. Шунинг учун қандай оғир шароит бўлмасин, билдирилган ишончни ҳалол ва самарали меҳнатим билан оқлаш керак эканлиги беихтиёр дилимдан ўтди ва раҳбарга «Ишончингиз учун раҳмат, уни оқлашга ҳаракат қиламан», – дея ташаккур билдиришдан ўзга чора топмадим.\nЕтти ухлаб тушимга кирмаган соҳада иш бошладим. Бошқарма бошлиғи Владимир Иванович Смотровнинг ёрдами ва самимий маслаҳатларига таяниб, биргаликда иш тизимини тубдан ўзгартиришга бел боғладик, янги саводхон ва ишчан ходимларни ишга олдик, хоналар сонини кўпайтиришга эришдик, ходимларга шароит яратдик. Образли қилиб айтганда, гўё ҳеч нарсани топиб бўлмайдиган, бетартиб хона бирдагина саришта бўлгандек эди.\nАста-секин зарурият юзасидан шошилинч жавоб хатларига имзо чектириш учун менга раиснинг ҳузурига киришга рухсат берилди. Бошлиғим йўқ пайтларда Воҳид Охуновичнинг фуқароларни қабул қилишларида иштирок эта бошладим. Ҳар бир қабул менда катта таассурот қолдирарди. Мен раиснинг муомала маданияти, инсонлар дардини эшита билиш ҳамда уларга ётиғи билан тушунтира олиш санъатига қойил қолардим. Шундай қабуллардан бири ҳамон ёдимда.\nЛенинград (ҳозирги Санкт-Петербург) қамалида бўлган Иккинчи жаҳон уруши ногирони бўлган бир аёл Тошкентда яшовчи қизининг уй-жой масаласи бўйича Марказдан қўнғироқ орқали қабулга келди. Анчагина савол-жавобли суҳбат бўлди. Аёлнинг илтимоси қондирилмади. Воҳид ака ўрнидан туриб, аризачи билан самимий хайрлашиб, менга уни кузатиб қўйишни буюрдилар. Эшикка чиққач, ўша аёл менга: «Менинг ишим битмади, аммо мэрингизнинг юксак маданияти, билимдонлиги, муомаласи, камтарлиги мени ҳайратга солди ва у ҳақда дилимда илиқ таассурот қолди», – дея раҳбаримизга холисона, адолатли баҳо берди.\nВоҳид Охунович Козимов ўн тўрт йил давомида шаҳар хўжалигига моҳирлик билан раҳбарлик қилдилар. Бу муҳтарам инсон бутун фаолиятини халқ иши, унинг фаровонлиги, пойтахтнинг гуллаб-яшнашига қаратди. Тошкент метрополитени, «Туркистон» саройи, Мустақиллик майдони, Халқлар дўстлиги санъат саройи, хиёбонлар, маданият ва истироҳат боғлари, мактаб ҳамда мактабгача муассасалар, шоҳ кўчалар ва кўпгина мажмуаларнинг бунёд бўлиши у кишининг ҳам тинимсиз меҳнатлари натижасидир. Воҳид Охунович Козимовдаги букилмас ирода,\nсабр-қаноат, меҳнатсеварлик, камтаринлик, вазминлик, инсонийлик каби фазилатлар уйғунлашиб, у мукаммал инсон даражасига кўтарила олган, деб ўйлайман.\nБиз шогирдлар жуда қўп инсонлар қалбидан чуқур жой олган устозни Аллоҳ раҳматига олиб, охиратлари обод бўлсин, дея доим дуога қўл очамиз.\nС.А.Хўжаева, А.Н.Нуъмонов, Б.К.Алиев, В.О.Козимов турмуш ўртоқлари билан, А.М.Хўжаев, Ш.Т.Нусратов. Тошкент, 2005


Кимё йўналиши бўйича Нобель мукофоти совриндорлари маълум бўлди\n20:25 / 04.10.2017\nФото: AFP 2017 / Jonathan Nackstrand\nКимё йўналиши бўйича 2017 йилги Нобель мукофотига муносиб топилган олимлар номлари эълон қилинди. Бу йилги совринлар швейцариялик Жак Дебуш, америкалик Йоахим Франк ва британиялик Ричард Ҳендерсонга бериладиган бўлди, деб хабар қилмоқда Швеция қироллик фанлар академияси.\nРИА Новостининг ёзиишича, олимлар суюқликдаги молекулалар тузилмасини юқори ўлчамда аниқлаш имконини берадиган криоэлектрон микроскопни ишлаб чиқишган.\nТаъкидланишича, криоэлектрон микроскопия усули биокимёда янги даврни бошлаб берди. Эндиликда, олимлар биомолекулаларни ҳаракатланиш чоғида музлатиб қўйишлари ва аввалги кўриш имконсиз бўлган жараёнларни кузатишлари мумкин бўлади. Кашфиёт ҳаёт кимёси ва фармацевтика ривожида муҳим ўрин тутади.


29 ноябр 2020, Тошкент вақти: 09:59\nГермания ташқи ишлар вазири Зигмар Габриэль.\nЎтган ҳафтада АҚШ Конгресси қабул қилган янги қонун лойиҳасида энергетика соҳасида фаолият кўрсатадиган рус ширкатларига қарши санкциялар қўллаш назарда тутилган. Лойиҳани президент Дональд Трамп имзолаши кутилмоқда.\nҚонуннинг Европага таъсир қилиши мумкин бўлган банди президент Трампга Россиянинг “Газпром” ширкати билан Nord Stream-2 қувур линиясини ўтказиш учун ҳамкорлик қиладиган ғарб ширкатларига қарши санкция жорий қилиш имконини беради.\nЕвропа давлатлари етакчилари АҚШ санкциялари уларнинг энергия хавфсизликларига таҳдид солиб, иқтисодиётларига салбий таъсир кўрсатишидан хавотирда.\n“Биз буни халқаро қонунларга зид, деб биламиз”, деди Германия иқтисодиёт вазири Бригитте Циприс.\n“Америкаликлар олмон ширкатиларини бошқа давлатда қизиқишлари бўлгани учун жазолай олмайди”, дея сўзини давом эттирди вазир, - Табиийки, биз савдо урушини хоҳламаймиз, аммо Европа Комиссияси бунга қарши чораларни кўриб чиқиши муҳимдир”.\nАҚШ бир неча йилдан бери Болтиқ денгизи орқали ўтказилаётган Nord Stream-2 қувур линиясига қарши чиқиб келади. Мазкур лойиҳа Россия газини Украинани четлаб ўтиб, Германияга етказиб бериш мақсадида бошлаб юборилган.\nГермания ташқи ишлар вазири Зигмар Габриэль ўган ҳафтада Германия Nord Stream лойиҳасида иштирок этаётган Европа ширкатларbга қарши санкцияларга қараб ўтирмаслигини билдирди.\nАйрим олмон бизнес гуруҳлари Трамп Европа ширкатларига қарши санкция жорий қиладиган бўлса, бунга санкциялар билан жавоб қайтаришга чорламоқда.\nАҚШ cанкцияларига жавобан Россия президенти Владимир Путин мамлакатдан Қўшма Штатларнинг 755 дипломатини чиқариб юборишга қарор қилди.\nАҚШ Давлат департаменти Москванинг бу қарорини “таассуфли ва исталмаган ҳаракат”, деб атади ҳамда Вашингтон Москванинг бу ҳаракатига жавоб қайтаришини билдирди.


PressReader - Biznes Daily Birzha (Exchange): 2018-12-25 - Ўзбекистон термаси халқаро турнир ғолиби\nЎзбекистон термаси халқаро турнир ғолиби\nBiznes Daily Birzha (Exchange) - 2018-12-25 - СПОРТ -\nПокистоннинг Лаҳор шаҳрида ташкил этилган чим устида хоккей бўйича “Hockey Series Open” халқаро турнири ниҳоясига етди. Унда иштирок этган мамлакатимиз терма жамоаси Афғонистон термасини 11:0, непалликларни 6:1 ҳамда қўшни Қозоғистон чим устида хоккейчиларини 6:2 ҳисобида мағлубиятга учратишди.\nШундай қилиб, ҳамюртларимиз гуруҳда биринчи ўринни эгалладилар ва 2019 йилда Ҳиндистонда ўтказиладиган финал баҳсларига йўлланма олишди. Ўша мусобақада терма жамоамиз Токио Олимпиадаси лицензияси учун кураш олиб бориш имкониятига эга бўлади.\nШу ўринда бир нарсани алоҳида таъкидлаш лозим. Ўзбекистон шу пайтгача бирор марта ҳам Олимпиаданинг жамоавий спорт турларида иштирок этмаган. Балки чим устида хоккейчиларимиз бу салбий анъанани бузишар. Биз шундай бўлишини жуда-жуда истаб қоламиз.


“Ўзбекнефтгаз”: “Бухоро” нефтни қайта ишлаш заводининг кимёвий реагентларга бўлган эҳтиёжи “Ўзкимёсаноат” АЖ томонидан етказиб бериладиган бўлди — Teletype\n“Ўзбекнефтгаз”: “Бухоро” нефтни қайта ишлаш заводининг кимёвий реагентларга бўлган эҳтиёжи “Ўзкимёсаноат” АЖ томонидан етказиб бериладиган бўлди\n“Бухоро” нефтни қайта ишлаш заводи ва “Ўзкимёсаноат” АЖ тармоқ корхоналари ўртасида ҳамкорлик ва кооперация алоқаларини кенгайтиришга бағишланган учрашув ўтказилди.\nУчрашувда асосий эътибор “Бухоро” нефтни қайта ишлаш заводининг кимёвий реагентларга бўлган эҳтиёжини “Ўзкимёсаноат” АЖ тармоқ корхоналари томонидан ишлаб чиқаришни ўзлаштирилиши масалаларига қаратилди.\n“Бухоро НҚИЗ”нинг импорт маҳсулотларнинг намойишида кимёвий реагентлар намуналари тақдим қилинди. Томонлар завод қурилмаларида қўлланиладиган кимёвий реагентларнинг сифати, хоссалари, маркаси, унга қўйилган талаблар ва қўлланилиши борасидаги маълумотларни “Ўзкимёсаноат” АЖ мутахассисларига тақдим этилишига келишиб олинди.\nШунингдек, ҳамкорликда “Ўзкимёсаноат” АЖ томонидан ишлаб чиқарилган импорт ўрнини босувчи кимёвий реагентлар намуналаридан фойдаланиб, лаборатория ва саноат синовларини ўтказиш режалаштириб олинди. Бунда алюминий сульфат, тринатрийфосфат, перхлорэтилен, темир сульфат каби реагентлар бўйича кооперацион алоқаларни амалга ошириш белгилаб олинди.\n“Бухоро НҚИЗ” МЧЖ ва “Ўзкимёсаноат” АЖ ҳамкорлигида кооперацион алоқаларни кенгайтириш мақсадида, иккала томондан ишчи гуруҳ ташкил этилиб, тармоқ корхоналарида кичик ҳажмдаги кимёвий маҳсулотларни ишлаб чиқариш бўйича келишувга эришилди.


Тожикистонда ИДга қўшилмоқчи бўлган 70 ёшли аёл ва унинг оиласи судланмоқда\nСуғд вилоят судида бир оиланинг 7 нафар аъзоси устидан суд жараёнлари бошланди, улар “Ислом Давлати”(ИД) террор ташкилоти фаолиятида иштирок этишга тайёргарлик кўрганликда айбланмоқда.\nСуд ўриндиғида 70 ёшли аёл, унинг 44 ёшли ўғли, қизи ва куёви ўтирибди. Уларнинг ҳаммаси ўтган йилнинг охирларида Туркия-Сурия чегарасида қўлга олинган эди. Суд жараёни Хўжандда сешанба куни бошланди.\nВазият билан таниш манбанинг 11 апрель куни маълум қилишича, жиноий жавобгарликка бир оиланинг 7 нафар аъзоси тортилган. Оиланинг икки аъзоси –бири вояга етмагани учун, иккинчиси руҳий бемор бўлгани учун суд таъқибидан қутилиб қолди.\n«Улар 29 киши эди – битта катта оила. Учта микроавтобусларда Сурия томон йўлга чиқишган. Иккита микроавтобусларнинг йўловчилари Туркия-Сурия чегарасидан ўтишди. Бир оиланинг 9 нафар аъзоси бўлган учинчи микроавтобус турк чегарачилари томонидан ушланди. Шу йил бошида улар Тожикистонга экстрадиция қилинди»,- дейди манба.\nТожикистон расмийлари судланувчиларнинг исм-шарифларини ҳозирча эълон қилишмади. Суд жараёнининг биринчи куни судланувчилар “жиҳод” учун Сурияга боришга қарор қилганликларини тан олишди. Улар шунингдек, ватанларида расмийлар томонидан диний ҳуқуқлари чекланганини айтишди. Судланаётган аёллардан бирининг сўзларига қараганда, ўтган йили Исфарада милиция ходимлари уни ҳижоб кийгани учун маҳаллий бозорда ушлаган.\nМаълум бўлишича, ўтган йилнинг март ойида 29 кишининг ҳаммаси аввалига Қозоғистонга, у ердан эса Туркияга боришган. Исфарада 70 ёшли аёлнинг биргина қизи қолган.


Тошкентда даҳшатли ЙТҲ натижасида Matiz портлаб кетди | Мулоҳаза қила оладиганлар учун.\nТошкентда даҳшатли ЙТҲ натижасида Matiz портлаб кетди\nНоябрь 30, 2016 mulohaza Кун нафаси\nКеча, 29 ноябрь куни Тошкент шаҳрининг Юнусобод туманида даҳшатли йўл-транспорт ҳодисаси қайд этилди. Соат 23:00 атрофида рўй берган ЙТҲ ҳақида таҳририятимизга хабар келиб тушгач, “Qalampir.uz” мухбирлари воқеа жойига боришди.\nЮнусобод тумани ҳокимиятининг рўпараси, Амир Темур шоҳ кўчасида рўй берган ЙТҲда оқ рангдаги Matiz автомобили портлаб кетган. Кучли зарб ва ёнғин оқибатида автомобиль темир-терсакка айланган, холос. Бир қарашда уни машина дейишга тилинг бормайди. Темир уюмидан нарироқда турган “қаҳрамон” — Captiva русумидаги автомобиль эса ЙТҲнинг асосий сабабчиси, деб тахмин қилинмоқда.\nМаълум бўлишича, Matiz автомобили Captiva’нинг қарама-қаршисидаги йўлдан ҳаракатланиб келаётган бўлган ва йўлнинг нариги тарафига бурилиб олишга чоғланган. Шу маҳал катта тезликда келаётган Captiva бурилишга тайёргарлик кўриб турган Matiz’га келиб ўрилган. Кучли зарбдан кузовининг орқа қисми деярли йўқ бўлиб кетган Matiz’нинг олд қисми ҳам таниб бўлмас ҳолатга келиб, двигатели носоз бўлиб қолган. Буларнинг ҳаммаси сониялар ичида рўй бергани учун Matiz ҳайдовчиси автомобиль двигателини ўчиришга улгурмаган. Автомобиль қувватлагичидаги қисқа туташув ёқилғи нососигача борган ва ёнғин келиб чиққан. Воқеага гувоҳ бўлганлар эса амал-тақал хушсиз ҳолатда ўтирган ҳайовчини тушириб олишга улгуришган. Бир неча сониядан сўнг қулоқни қоматга келтирувчи кучли товуш эшитилган, Matiz автомобили портлаб кетган.\nБу орада эса Captiva ҳайдовчиси автомобилининг тормозини босишга улгурмаган чоғи чамаси 30 метр нарироқда турган Epica русумидаги автомобилни бориб урган. Оқибатда Epica трапнспорт ва пиёдалар йўлини ажратиб турган тўсиқларни бузиб ўтган, кузовнинг орқа қисми эса деярли йўқ бўлиб кетган.\nЙТҲ натижасида Captiva ҳам жиддий зарар кўрган. Epica’ни ҳам уриб ўтган автомобиль охир бориб, йўл четидаги дарахт билан тўқнашган. Ҳимоя ёстиқчалари сабаб Captiva ҳайдовчисига жиддий зарар етмаган.\nГувоҳларнинг маълум қилишларича, воқеа жойига зудлик билан Ёнғин хавфсизлиги хизмати, Йўл патрул хизмати, Тез ёрдам ходимлари етиб келишган. Matiz ҳайдовчиси 7-сон шаҳар клиник шифохонасига олиб кетилган. Унинг аҳволи ҳақида аниқ маълумотлар йўқ. Қолган ҳайдовчилар эса воқеа жойида қолган.\nМудҳиш ЙТҲ сабаб Амир Темур шоҳ кўчасининг бир томонлама қатнов қисми бир неча соатга ёпиб қўйилди.\nПредыдущая запись:Ҳаёт мазмуниСледующая запись: Ғаввослар сув тубида ғаройиб, қайғули ва шу баробарда нафратланарли ҳолатга дуч келишди…


Тошкентда энг яхши савдо ва умумий овқатланиш объектлари аниқланади\nПойтахтда ҳар йили «Савдо ва хавфсизлик» кўрик-танлови ўтказилади.\nЎзбекистон Вазирлар Маҳкамаси 21 июль куни Тошкентда савдо ва умумий овқатланиш соҳасида «Савдо ва хавфсизлик» кўрик-танлови ўтказилиши тўғрисидаги қарорни қабул қилди. Пойтахт ҳокимиятида жума куни ўтказилган брифингда хабар қилинишича, ҳар йили ушбу кўрик-танловни ўтказиш тўғрисидаги таклиф Тошкент шаҳар ҳокимлиги ҳамда бир қатор ҳамкор ташкилотлар томонидан илгари сурилди.\nБарча тадбиркорлик субъектлари учун очиқ бўлган танлов ҳар йили августда «Энг яхши йирик савдо объекти» (умумий савдо майдони 1500 квадрат метрдан ортиқ), «Энг яхши ўрта савдо объекти» (50−1,500 кв м), «Энг яхши савдо объекти"(50 кв м гача), «Энг яхши ресторан» (ресторан, вагон-ресторан, бар), «Энг яхши кафе» (кафе, ёзги кафе, кафетерий), «Энг яхши чойхона» (ошхона, чойхона, буфет ва закусочная) номинациялари бўйича ўтказилади.\nКўрик-танловни ўтказишдан мақсад савдо ва умумий овқатланиш соҳасидаги тадбиркорлик субъектларининг аҳолига хизмат кўрсатиш сифати ва маданиятини ҳамда жамоат хавфсизлигини оширишда амалий ёрдам кўрсатиш, соҳада аҳоли хавфсизлигини таъминлашга қаратилган замонавий технологияларни татбиқ этишни рағбатлантириш, давлат стандартлари, гигиена, санитария, ёнғин хавфсизлигига оид норматив ҳужжатлар, қоида ва талаблар, шохобчаларга ёндош ҳудудларнинг ободонлаштирилиши каби талабларнинг бажарилишини қўллаб-қувватлашдан иборат.\nТанловда қатнашиш учун тадбиркорлар 1−15 август кунлари туман ҳокими раҳбарлик қиладиган туман комиссиясига ариза тақдим этишлари лозим. Танловни ўтказиш бўйича махсус комиссияга Тошкент ҳокимининг шахсан ўзи бошчилик қилади. Унинг таркибига Ўзбекистон Давлат Рақобат қўмитаси, Давлат солиқ қўмитаси, Марказий банк, ИИББ, ФВБ, пойтахт Архитектура ва қурилиш бош бошқармаси ҳамда бошқа тузилмалар вакиллари ҳам киритилади.\nШаҳар босқичи совриндорлари ва танлов ғолибини аниқлаш танлов объектларига ташриф буюриш орқали амалга оширилади. Хавфсизлик талабларига мослик мезонлари сифатида кузатув камераларининг ўрнатилгани, металлодетекторлар билан таъминланганлиги, ёнғинга қарши автоматика ва сигнализациянинг созлиги, захира чиқиш йўлаклари ҳолати, тиббиёт хоналарининг мавжудлиги ва жиҳозланганлиги, ходимларнинг ФВ ва ФВвужудга келгандаги ҳаракатларга тайёргарлиги, ижозатсиз киришлардан ҳимояланганлик ва бошқалар ҳисобга олинади.\nТанловнинг туман ва шаҳар босқичи ғолибларини тақдирлаш 29−30 август кунлари бўлиб ўтади. Шаҳар босқичида биринчи ўринни қўлга киритган ғолиблар учун энг кам ойлик иш ҳақининг 20 дан 100 бараваригача миқдордаги пул мукофоти белгиланган. Танлов асосан Ўзбекистон Савдо-саноат палатаси томонидан давлат мулкларини хусусийлаштиришдан тушган маблағлар ҳисобидан молиялаштирилади.\nТошкент ҳокимияти барча тадбиркорлик субъектларини танловда қатнашишга таклиф этди.


“Эътироф-2014” тақдимот маросимининг номинантлари билан учрашув » PopCorn.uz - Шоу Бизнес олами хақиқати\n“Эътироф-2014” тақдимот маросимининг номинантлари билан учрашув\nСана: 10.12.2014 2755 қайноқ\n“Cinema.uz” компаниясида “Эътироф-2014” тақдимот маросимининг барча йўналишларида иштирок этаётган номзодлар билан учрашув бўлиб ўтди. Унда тақдимот маросими бош режиссёри Саъдулла Абдуллаев йиғилган барча иштрокчилар билан ижодий суҳбат ўтказди. Номзодларнинг айримлари ўз ҳис-ҳаяжонларини биз билан бўлишишди.\nЎзбекистонда хизмат кўрсатган артист Лола Элтоева:\nАввало, бундай ажойиб байрамни бизга тақдим этаётганидан ҳукуматимизга чуқур миннатдорчилик билдирамиз. “Эътироф-2014” тақдимот маросимида театр актрисаси сифатида номзодим қўйилишини кутмагандим. Ижод билан банд бўлгандим-у, лекин номзод бўлиб қатнашаман деган фикр ҳаёлимга ҳам келмаганди. Усмон Азим қаламига мансуб “Тонг отган тарафларда” асарини ёш истеъдодли режиссёрларимиздан бири Асқар Ҳолмўминов саҳналаштирган. Мазкур спектаклда бош ролни ижро этганман ва ана шу образ орқали номзодликка лойиқ кўрилганимдан бахтлиман.\nЎзбекистонда хизмат кўрсатган артист Матёқуб Матчонов:\nБу мукофотга муносиб кўрилганимиз бизнинг ижодимиз кимларгадир манзур экани, меҳнатимиз халқимиз томонидан қадрланаётганидан дарак. Менинг ижодимга бефарқ бўлмаган инсонлар борлиги учун ҳурсандлигимни ва миннатдорлигимни билдираман. Мукофот кимларга насиб этади, кимларга йўқ, аммо энг муҳими халқнинг эътибори.\n“Sharq” вокал чолғу ансамбли солисти Сарвар ва Татьяна:\nКўпгина халқаро танловларда иштрок этганмиз, аммо юртимизда ўтказилаётган Давлат мукофотига номзодимиз қўйилгани бизни икки карра ҳаяжонга солмоқда. Ўз юртимизда, халқимиз томонидан оз бўлса-да, меҳнатимиз баҳолангани ўзгача ҳиссиёт бермоқда бизга. Ушбу мукофотга номзодликнинг ўзи катта маъсулият юклайди ва юқори мақсадлар сари чорлайди. Ҳақиқатдан ҳам катта синов олдида тургандек сезяпмиз ўзимизни. Истеъдодли ижодкорлар билан бир қаторда иштрок этишнинг ўзи биз учун қувончли. Сафдошларимизнинг барчаси яқин дўстларимиз, шунинг учун ҳам ўзимиз қатори уларга ҳам муваффақият тилаймиз.\nАктёр Бобур Йўлдошев: Ҳар бир актёр унинг ижоди тан олишини истайди ва табиийки, машҳурликка интилади. Менинг номзодим қўйилганини эшитиб жуда ҳурсанд бўлдим. Сабаби, қўшни давлатларда ўтказилган халқаро кинофестивалларда мукофотланганман, аммо мамлакатимизда ўтказилаётган катта тақдимотга биринчи бор номзодланганим мен учун шараф туйғусини бермоқда.\nБастакор Шуҳрат Зокиров: “Эътироф” мукофотига лойиқ кўрилганимни билиб ич-ичимдан фаҳр ҳисси уйғонди. Номзодликга қўйилганларнинг барчаси ўзининг меҳнати билан кўзга кўринганлар, яъни мухлислар эътиборига тушганлардир. Сараланганлар орасида бўлишнинг ўзи катта бахт. Ҳар бир йўналишдаги иштрокчиларга омад тилайман. Мукофотга эришолмаганларга келгуси йилда албатта насиб этишини истаб қоламан, чунки бу йил ғолиб бўлолмаганлар янада самарали меҳнат қилиб, олдинга интила бошлайди. Бунинг ҳаммаси ўз натижасини беради, деб ўйлайман.\nКинорежиссёр Абдувохид Ганиев:\n“Йилнинг энг яхши фильми” номинациясига “Қўрғон” кинокартинамиз номзод этилганидан бахтиёрмиз. Бутун ижодий гуруҳимиз ҳаяжонда, сабаби фильм яратилишида жамоамиздаги ҳар бир ижодкорнинг ўз ҳиссаси бор. Бир нечта яхши фильмлар орасидан бизнинг меҳнатимиз маҳсули эътирофга муносиб кўрилгани, учталикка киритилгани жудаям катта шараф, деб биламан.\nТелебошловчи Камола Одилова:\nАввало, номинацияга лойиқ кўрилган инсонларнинг ҳаммаси бирор соҳада ўз вазифасини, яъни фуқаролик бурчини бажаради. Ўзининг камтарона ишлари юксак мукофотга лойиқ кўрилгани, нафақат ёш ижодкорларга, балки анча йилдан бери меҳнат қилаётган турли соҳа вакиллари учун катта рағбат, десак муболаға бўлмайди.\nҚорақалпоқ давлат мусиқали драма театри актёри Умирбай Қосимбетов:\nЎттиз йиллик ижодим давомида бир қатор спектаклларда бош ролларни ижро этдим, шу давр мобайнида Ўзбекистон Республикасида хизмат кўрсатган артист, Қорақалпоғистон халқ артисти унвонлари билан тақдирландим. Театр ва кино соҳасидаги меҳнатим улуғланганидан бениҳоя мамнунман. Бу йил иккинчи бора ўтказилаётган “Эътироф-2014” мукофоти узоқ йиллар давомида халқимиз томонидан тан олинган ижодкорларга насиб этаверсин.\nЙилнинг энг яхшиларини эътироф этадиган тақдимот маросими номинантларига муваффақиятлар тилаб қоламиз.


Муҳаммад Шайбонийхон даврни ўзгартирган сиёсий лидер эди(ми)? - Ishonch.uz\nБош саҳифа Бош саҳифа Муҳаммад Шайбонийхон даврни ўзгартирган сиёсий лидер эди(ми)?\nБиз шу вақтгача тарихнинг ўзимизга ёққан жойларини олиб, ёқмаган томонини яшириб ўтдик. Бировга ёқадими-ёқмайдими, ғуруримизми-армонимизми, муваффақиятми ё хиёнатми – ҳаммасини ҳаққоний ёзиш керак.\nМарказий Осиё ўтмиши тўлиқ хулоса қилинмаган тарихдир. Чунки Туркистон мозийига турли ракурсдан қарашнинг ўзи ҳали шаклланмаган. Манбалар тўлиғича нашр этилиб, баҳо ҳам берилмаган. Қолаверса, ушбу соҳа бир фан сифатида ҳали совет тарихшунослиги «таъсири»дан тўла чиқиб кета олган, деб ҳам бўлмайди. Менимча, бугунги кун замонавий муаррихининг вазифаси ана шу хилма-хилликни кўрсатишдан иборат.\nТарих ўтмиш хатоларини қидиришдан иборат эмас, у ҳозирги муаммоларини тарих призмасидан ўтказиб ечим топишни ҳам англатади. Бу фан аслида сиёсатчилар, политологлар, социологлар, маданиятшунослар, педагоглар, сиёсий партиялар учун дастурларини амалга оширишдаги энг зарур унсур вазифасини ўташи керак. Негаки, тарих фақатгина тарих учун, академик фан эмас, балки амалиётда қўллаб бўладиган илм соҳасидир. У жамиятда фикрнинг йўналишини белгилашда катта роль ўйнаши мумкинлигини кўплаб илмий мисоллар ёрдамида исботлаш мумкин. Бизда ҳам тарих фани энди-энди амалий муаммолар ечимига хизмат қиладиган фан сифатида шакллланяпти.\nШу маънода гапирганда, бизнинг ҳудудда (жамиятларда) тарихни холис ўрганиш ва авлодларга аждодлар ҳаётини, минтақамизда кечган ижтимоий-сиёсий жараёнларни аслича ўргатиш борасида талайгина муаммолар ечимини кутиб турибди. Бугунги глобаллашган дунё жамиятлари анчайин космополитизмга берилгандек таассурот уйғотса-да, тарих, хусусан, идентитет-ўзликни англаш факторига риторикасини тўлиқ ўзгартирган, деб қараш нотўғри бўлади, менимча.\nНегаки, миллий, мустаҳкам жамиятларнинг шаклланишида айнан тарих, ўтмиш хулосалари ва унинг илҳомлантирувчи руҳияти муҳим асос бўла олишини бугунги кунда ҳам ҳеч ким инкор этаётгани йўқ. Масалага зикр этилаётган нуқтаи назардан қараш, миллий давлат барпо этиш ва Марказий Осиё тушунчасининг дунё ҳамжамиятида ўз ўрнига эга бўлишини таъминлашга ҳаракат қилаётган тарихан бир хил ўтмиш ва қадриятларга, тил ва маданиятга эга, бугун беш мустақил давлатга эга бўлган минтақа халқлари ва жамиятлари учун жуда муҳим.\nЗотан, бугун интеграция сари қадам қўяётган «ягона тарих ва умумий келажак» ғояси устида бош қотираётган қўшнилар муродининг ҳосил бўлишида тарих фани ва унга янгича қарашни шакллантириш муҳим омил саналади. Тарих ана шу умумий ўзлик масаласини ҳал қилишда муҳим восита ҳисобланади.\nМарказий Осиёнинг барча тарихий «қатламлари» қатори XVI-XIX асрлар тарихи хийла бир томонлама ўрганилган. Гўёки бу даврнинг асосий белгилари сиёсий тушкунлик ва иқтисодий инқироз бўлган.\nМен ушбу мақолада айни ўша давр янги сиёсий фалсафасининг асосчиси ҳақида фикр юритмоқчиман.\nЖаҳон тарихшунослигида йирик давлат арбоблари ҳаёти ҳамда фаолиятини ўрганиш ва тадқиқ қилиш охирги икки юз йилда урф бўлган. Махсус тарихий методлар ишлаб чиқилган. Тарихий шахслар ҳаёти ва фаолиятига бағишланган китоблар катта ададларда чоп этила бошланган. Мисол учун, «Жаҳоннинг юз буюк инсони» серияси ёки совет давридан то ҳозиргача чиқаётган «Ажойиб инсонлар ҳаёти» муштарийларнинг тарихдан хабардорлигини ошириб боради. Бироқ ушбу тамойилларни бизнинг муаррихларга нисбатан қўллаб бўлмайди. Нимагадир бизда тарихий шахсларнинг ҳозирги замонда тутган ўрни ҳақида кам ёзишади, кам тадқиқ қилишади.\nМасалан, биз юқорида ишора қилган, миллий давлатчилик тарихида муҳим бурилиш ясаган саркарда ва давлат арбоби Муҳаммад Шайбонийхон тарих соясида қолиб кетган. Унинг фаолиятига (1451-1510 йй.) илмий, тарихий-сиёсий нуқтаи назардан баҳо берилмаган.\nШу маънода Шайбонийхон ҳамон тарихий мавҳум шахслигича қолмоқда. Бундан ҳам баттари унинг шахсияти ва фаолияти тарихшунослигимизда ва тарихий онгимизда зиддиятларга қориштириб ташланган.\nХўш, минтақамиз тарихи уммонида бир кўриниб, бир ботиб сузиб юрган, ушбу шахснинг тарихимизда тутган ўрни қандай?\nАлбатта, кичик бир мақолада Шайбонийхондек йирик шахсият ҳақида узил-кесил фикр айтиш ва хулоса ясаш қийин масала. Шу боис, биз унинг ҳаёти ва сиёсий фаолияти, минтақа ижтимоий-маданий ва жўғросиёсий «иқлими»га таъсири ҳақидаги қисқа мулоҳазаларимизни баён қилишни лозим топдик.\nXVI аср бошида Евроосиёда йирик сиёсий ва иқтисодий ўзгаришлар юз берди. Шимолий Евроосиёда Олтин Ўрда давлати заифлашган, Москва князлиги кучаяётган эди. Жануби-ғарбда кучли Сафавийлар давлати вужудга келган, Шарқда эса Хитой марказлашган эди. Мавжуд манзара темурийлар салтанати танг аҳволга тушганини англатар ва бу ўзига хос «хаос» яратган эди. Шунингдек, минтақада янгича фикрловчи ва янгича ташқи сиёсат юритувчи саркарда, олим ва давлат арбобига зарурат етилганини билдирарди.\nАна шу вазиятда Муҳаммад Шайбонийхон тарих саҳнасига чиқди. У ҳақли равишда XVI аср бошида Евроосиёда геосиёсий вазиятни ўзгартирган ва Марказий Осиё шаклланишига таъсир ўтказган шахс ҳисобланади. У олиб борган ташқи сиёсат Марказий Осиёни мустақил бир ҳудудга айлантирди. минтақа хавфсизлиги таъминланди, ҳудуд муҳим савдо-сотиқ ва маданий алмашинув кўпригига айланди.\nБу даврга келиб, салтанат халқаро урушларда қатнашмас, ҳар бир йирик давлат билан ўзаро манфаатли муносабатлар олиб боришга ҳаракат қилар эди. Моҳиятан Шайбонийхон яратган сиёсий модель то XIX асрнинг ўрталаригача халқаро муносабатларда амалиётга татбиқ этилди.\nМарказий Осиё ҳукмдорлари XVI-XIX асрларда Эрон, Хитой, Ҳиндистон ва Россия билан фаол дипломатик музокаралар ва савдо-сотиқ олиб борар, ана шу буюк давлатлар билан рақобатлашар ҳамда ўз ҳудудини улардан ва бошқа ташқи кучлардан муносиб ҳимоя эта оларди.\nТарихимизда айнан Муҳаммад Шайбонийхон саъй-ҳаракатлари билан яратилган сиёсий тизим 400 йил давомида самара берган ва тарихда мустақил Марказий Осиё хонликлари даври (XVI-XIX асрлар) сифатида из қолдирган.\nУшбу яратилган геосиёсий тизимни биз Европада диний урушлардан сўнг 1648 йилда вужудга келган Вестфалия тизими билан қиёсласак бўлади. Зотан, 1510 йилда вужудга келган мазкур геосиёсий тизим Эронни, Хитойни ва Россияни Марказий Осиё хонликлари билан ҳисоблашишга мажбур қилди. Вестфалия сулҳи ҳам ўз замонида Ғарбий Европада тинчлик ўрнатилишига сабабчи бўлган эди. У XIX аср бошигача кучда бўлди.\nЮқорида айтганимиздай, яратилган геосиёсий вазият нафақат Марказий Осиёда тинчлик ўрнатди, балки савдо-сотиқ ва фан ривожланишига ҳам туртки берди. Бу тизимга дахл қилиш ҳеч бир йирик давлат учун манфаатли эмас эди. Чунки унинг сиёсий фалсафасини бузғунчи ғоялар эмас, балки ягона Марказий Осиё давлатини яратиш ва шу орқали қўшни давлатлар билан ўзаро манфаатли ҳамда мўътадил муносабатлар юритиш ташкил этарди.\nМуҳаммад Шайбонийхоннинг сиёсий мафкураси ҳам Вестфалия сулҳи шартларига моҳиятан анча ўхшаш. Яъни бағрикенглик, фаол иқтисодий сиёсат, давлат суверенитети ва миллий давлатчиликни қуриш ва юксалтиришдан иборат эди.\nБевосита ушбу сиёсий принциплар асосида Марказий Осиёда ўзбек хонликлари билан бир қаторда, қозоқ, қирғиз хонликлари шаклланди ва ривож топди. Биз бемалол таъкидлашимиз мумкинки, ўз даврининг етук ислоҳотчиси ва сиёсий арбоби бўлган аждодимизнинг сиёсий иродаси ва саъй-ҳаракати билан империя тизимидан Янги даврга, яъни миллий давлат сари қадам қўйдик. Муҳаммад Шайбонийхон яратган ўзига хос концепция ва жўғросиёсий муҳит негизида минтақада миллий давлатчилик вужудга келди. Ғарбий Европада феодализмдан Янги даврга ўтиш абсолют монархия шаклида бўлган бўлса, Марказий Осиёда бу «сакраш» юмшоқ федерал давлатчилик шаклида кечди.\nАфсуски, муаррихлар, айниқса, совет тарихшунослиги ва бизнинг бугунги айрим тарихчиларимиз ҳам бу даврни (XVI-XIX асрларни) «сиёсий тарқоқлик», «қолоқлик», «иқтисодий тушкунлик» ва «марказлашмаган давлатлар» руҳида талқин қилишади. Яъни бизнинг муарррихлар Вестфалия тизимини Марказий Осиё тарихига қўлламоқчи эмас!\nБиз бир тарихий ҳақиқатни ёдда тутишимиз даркор: Ўзбекистон тарихи жаҳон тарихининг ажралмас қисмидир. Агар биз фақатгина тарихимизнинг «уникал»лигини таъкидласак, ҳеч бир шахсга ёки воқеага тўғри баҳо беролмаймиз. Айнан Муҳаммад Шайбонийхон геосиёсий модели ана шу ҳақиқатни унутмасликка ундайди.\nСовет давридаги ва ҳозирги тарихчиларимиз фикрича, тарихимизнинг XVI-XIX асрлари «сўнгги феодализм даври» деб талқин қилинади. Лекин Шайбонийхон сиёсати ва темурийлар империяси парчаланиши, бизни Янги даврга шиддат билан олиб кирди. Биз бемалол таъкидлашимиз мумкинки, Марказий Осиё ҳам Европа сингари Янги даврга XVI-XVII асрларда ўтди. Ва бу тарихий транзитда Шайбонийлар роли улкандир. Демак, жаҳон тарихи жараёнларида Марказий Осиё XVI асрда етакчилик қилган. Ғарбий Европанинг Янги даврга ўтиши сиёсий инқироз билан боғлиқ эди. Бу инқироз 150 йил давом этди. Марказий Осиёда эса сиёсий инқироз 10-12 йил ичида енгиб ўтилди. Кам қон тўкилди.\nXVI-XVII асрлар Ғарбий Европа ва Марказий Осиё тарихини солиштирсак, ўхшаш томонлари жуда кўп. Фақатгина Марказий Осиё бу инқироздан тезроқ ўтди. Яъни Янги давр Марказий Осиёда ҳам, жаҳонда ҳам, бир хил кечган. Ва шунинг учун ҳам, компаратив (солиштирма) тарих йўналишини ривожлантириш зарур. Компаратив тарихдан фойдаланмаслик ва воқеаларга жаҳон тарихи контекстида ёндашмаслик, албатта, катта хато ва масалага ноилмий ёндашувдир.\nКаспийдан то Тянь-Шангача, Жанубий Сибирдан то Қандаҳоргача чўзилган ҳудудда ягона кучли давлат қуриб бўлмас эди. Шайбонийхон сиёсий вазиятни англагани учун бу ғоядан воз кечган, унинг етилиб келаётган геосиёсий вазиятга мос келмаслигини олдиндан кўра олган. У қўшни давлатлар билан доимий уруш ҳолатида туришдан кўра, Марказий Осиёни ташқи ёвлардан ҳимоя қилиш, иқтисодиётни ривожлантириш, савдо-сотиқ, илм-фан ва маданиятни юксалтиришни ўз олдига мақсад қилиб қўйган.\nТарихий манбалардан шу нарса аниқки, Олтин Ўрданинг парчаланиши Шайбонийхоннинг сиёсий онгига кучли таъсир қилган. Бу унга йирик империялар даври ўтиб кетганини, энди миллий давлатлар жаҳон саҳнасида муқим ўрин эгаллашини англатар эди. Шарқда Хитой, Ғарбда Россия ва жанубда Эронда йирик ислоҳотлар кетаётган бир даврда у янги сиёсий мафкура ва янгича қараш тарафдорларини атрофига йиғиб, Марказий Осиёни ислоҳ қилишга киришди.\nМуҳаммад Шайбонийхон феномени ҳам айнан шундадир. Унинг учун жуда тез ўзгараётган дунёда ягона ечим – миллий давлат қуришдан иборат эди.\nМанбалардан маълумки, Шайбонийхон сиёсий ва ҳарбий фаолияти давомида қон тўкилишидан қочган, муаммоларни тинч йўл билан ҳал қилишга интилган. Тарихий манбаларда Шайбонийхон хунрезликлар қилгани ҳақида маълумотлар йўқ. Ҳатто у ўз рақиби Бобурнинг опаси Хонзодабегимга уйланади. Бобур сиёсий рақиби Шайбонийхон ҳақида шундай ёзади: «менинг ғанимим Шайбоқхон тажрибали, кўп иш кўрган ва улуғ ёшли киши эди».\nДарҳақиқат, у зукко, мадраса кўрган, ақли расо инсон бўлган. Биз уни муболағасиз Янги давр ҳукмдори десак, адашмаган бўламиз. Янги давр ҳукмдори учун, Н.Макиавелли таъбирига кўра, давлат манфаати ҳамма нарсадан устундир. Шу маънода Муҳаммад Шайбонийхон ҳам шон-шараф орттириш учун эмас, балки янги типдаги давлат қуриш учун саъй-ҳаракат қилган.\nУнинг ишларини Абдуллахон II давом эттирди. Шайбонийхон сиёсий фалсафаси Аштархонийлар ҳамда Қўқон, Бухоро, Хоразмда шаклланган давлатчилик ишларида қўлланилди. Бу сиёсий фалсафанинг асоси иқтисодиётни устун қўйиш ва халқаро урушларга аралашмаслик, илм-фанни ривожлантиришдан иборат эди.\nАлбатта, бу сиёсий фалсафани барча даврлар ва замонлар учун ҳам сермаҳсул, деб бўлмасди. Айниқса, XIX асрнинг иккинчи ярмидаги вазият янги сиёсий фалсафага ўтиш зарурлигини тақозо этди. Лекин XIX асрда Шайбонийхондек сиёсий лидер топилмади. Аксинча, амир Насруллахон Шайбонийхоннинг фалсафасига зид иш тутди…\nГарчи қайтариқ бўлса-да, яна бир бор айтиб ўтиш зарурки, Шайбонийхоннинг сиёсий қарашлари ва фалсафаси 400 йил давомида Марказий Осиёда хавфсизлик гарови бўлди ва иқтисодиёт, маданият, илм-фан ривожида катта роль ўйнади. Бироқ, таассуфки, унинг сиёсий фалсафаси ва сиймоси ҳозирги кунда Марказий Осиё давлатларида жуда суст ўрганилмоқда.\nАслида шу йил Муҳаммад Шайбонийхон таваллудининг 570 йиллиги минтақамизда кенг нишонланиб, сана муносабати билан унга ҳайкал ўрнатилса, номи абадийлаштирилса ва халқаро конференциялар ўтказилиб, у ҳақда илмий ва илмий-оммабоп китоблар ёзиш рағбатлантирилса, нур устига нур бўларди.\nЗеро, Муҳаммад Шайбонийхоннинг ғоялари бугунги Янги Ўзбекистон тутган йўлга ҳам ҳамоҳангдир: бу ғоялар буюк давлатлар билан тенг манфаатли ҳамкорлик қилиш, иқтисодиётни устун қўйиш ва тинчликни таъминлаш ва илм-фан ривожига устувор аҳамият қаратишдек эзгуликка йўғрилган эди.\nБахтиёр Абдуҳакимович Алимжанов 1985 йил Тошкент шаҳрида туғилган. 2008 йилда Ўзбекистон Миллий университети бакалавриати, 2010 йилда магистратурасини битирган. 2014-2017 йилда Санкт-Петербург давлат университети аспирантурасида таҳсил олган. 2017 йилдан тарих фанлари номзоди. Ҳозирги кунда Ўзбекистон Республикаси Фанлар Академияси Абу Райҳон Беруний номидаги Шарқшунослик институти докторанти (DSc).\n3 та монография, 1 та китоб ва 65 та илмий мақола муаллифи. Илмий ишлари АҚШ, Россия, Хитой, Қозоғистон, Қирғизистон, Покистон, Германияда чоп этилган. 50 га яқин конференция, конгресс ва илмий анжуманда маърузалари билан иштирок этган.\nтарих фанлари номзоди, Ўзбекистон Республикаси Фанлар академияси\nАбу Райҳон Беруний номидаги Шарқшунослик институти докторанти\nАввалги саҳифаТинчлик-хотиржамлик ва тараққиётнинг муҳим омиллари\nКейинги мақолаОзарбайжон киноси кунлари бошланди


13:57 08 Июнь 2017 Бандлик 569\nЎзбекистон аҳолиси орасида ёшларнинг салмоғи бисёр. Демак, интеллектуал салоҳиятимиз оз эмас. Айтайлик, ҳозир ўрта махсус, касб-ҳунар таълими муассасаларини 456 минг ўғил-қиз тамомлаш арафасида турибди. Яна 65 минг нафар талаба ҳадемай олий маълумотли кадр бўлади. Бари муайян касб ёки ҳунарни эгаллаган, хат-саводи чиққан, замонавий билимлардан хабардор ёшлар. Эҳ-ҳе, бундай бебаҳо капитални орзу қилувчи юртлар қанча.\nАммо ҳозир гап бошқа масала хусусида. Чамалаб кўрсак, республикамиздаги мавжуд иш ўринларига ҳар йили салкам ярим миллион мутахассис даъвогарлик қилар экан. Яшириб нима қилдик, меҳнат бозорига эндигина кириб келаётган ёшлар бирданига иш топиши қийин. Барчасига етмайди ҳам, чунки иқтисодиёт тармоқлари, ҳатто тобора қулоч ёйиб бораётган хусусий бизнес ҳозирча аҳолининг меҳнатга лаёқатли қатламини тўла банд этиш имконига эга эмас. Шу боис жамиятда ишсизлик кўрсаткичи маълум даражада сақланиб қолмоқда. Бирламчи вазифа унинг юқорилаб кетишига йўл қўймаслик. Иккиламчиси - имкон қадар пасайтириш. Бу борада давлатимиз жиддий ислоҳотларни бошлаб юборган.\nПрезидентимизнинг 2017 йил 24 майда қабул қилинган “Бандлик соҳасида давлат сиёсатини янада такомиллаштириш ва меҳнат органлари фаолияти самарадорлигини тубдан ошириш чора-тадбирлари тўғрисида”ги фармонига эътибор қаратсак. Ҳужжатга мувофиқ, Ўзбекистон Республикаси Меҳнат вазирлиги Ўзбекистон Республикаси Бандлик ва меҳнат муносабатлари вазирлиги сифатида қайта тузилди. Унинг асосий вазифаси эса ўзгармас ҳолда қолмоқда - аҳоли, хусусан, ишсиз ёшлар бандлигига кўмаклашиш. Фақат айни жараён эндиликда янгича механизм ва замонавий ёндашув асосида ташкил қилинади.\nСўнггисидан бошласак. Бундан олдин яна бир муҳим ҳужжатга мурожаат қилишга тўғри келади. Давлатимиз раҳбари жорий йилнинг 6 майида “Аҳоли бандлигини таъминлаш бўйича олиб борилаётган ишлар натижадорлиги ва самарадорлигини оширишда маҳаллий ижро ҳокимияти ва иқтисодий комплекснинг ҳудудий органлари раҳбарларининг шахсий масъулиятини ошириш чора-тадбирлари тўғрисида”ги қарорни имзолаган эди. Унда қайд этилишича, жойларда янги иш ўринларини яратиш, банд бўлмаган аҳоли, айниқса, касб-ҳунар коллежлари битирувчиларини ишга жойлаштириш масалалари учун ҳокимдан тортиб, қолган бутун иқтисодий комплекс раҳбарлари шахсан жавобгар ҳисобланади. Боиси юқорида биз тилга олган замонавий ёндашув худди шуни тақозо этмоқда. Тўғри, ҳоким, солиқ органи вакили ёки банк мутасаддиси иш ўрнини яратиб бермайди. Аммо ўз ҳудудига сармоядорни жалб қилиш, корхоналарнинг иқтисодий юксалиши учун қулай шароит яратиш, тадбиркорни қўллаб-қувватлаш, ҳимоя қилиш ва рағбатлантириш, фаолиятига асоссиз аралашувларга йўл қўймаслик қўлидан келади. Бугун Президент мансабдор шахслардан ўз зиммасидаги ана шундай масъулиятли вазифаларни сидқидилдан бажаришни талаб қиляпти, холос. Ўшандагина меҳнат бозоридаги ҳақиқий вазиятни бузиб кўрсатиш, қолаверса, таълим масканларидан учирма бўлаётган ёш мутахассисларни ишга жойлаштиришга юзаки қарашдек хунук ҳолатларга барҳам берилади. Ахир, бундай кўзбўямачиликлар муаммо устига муаммо туғдириши ва ҳеч қачон ижобий натижага олиб келмаслиги аён.\nЭнди аҳоли бандлигини таъминлаш соҳасида татбиқ этилаётган янгича механизм хусусида тўхталсак. Президентимизнинг жорий йил 24 майдаги фармонига биноан, Ўзбекистон Республикаси Бандлик ва меҳнат муносабатлари вазирлиги бошқа вазирлик, идора ва хўжалик бошқаруви органлари билан биргаликда олий ҳамда ўрта махсус, касб-ҳунар таълими муассасаларининг битирувчиларини улар эгаллаган мутахассисликларга мувофиқ ишга жойлаштириш бўйича чора-тадбирларни амалга оширади. Хўш, бу чора-тадбирлар нималардан иборат?\n- Яқиндагина янги тажрибани йўлга қўйдик, - дейди Бандлик ва меҳнат муносабатлари вазирлигининг Банд бўлмаган аҳолини ишга жойлаштириш ва касбга қайта ўқитишни ташкиллаштириш бошқармаси бош мутахассиси Жаҳонгир Турғунбоев. - Ҳар бир битирувчига иқтисодий комплекс таркибига кирувчи вазирлик ва идоралардан муайян мутахассис бириктирилмоқда. Ҳозирда 74 минг нафар масъул ўз вазифасига киришган. Улар ўқувчи-ёшлар билан юзма-юз мулоқот ўтказиб, қизиқиши ва келгусидаги режалари ҳақида билиб олади. Масалан, кимдир эртага тадбиркорлик билан шуғулланмоқчи, лекин бизнес режа тузишда нўноқ, фаолият турини танлашда иккиланмоқда ёки банкларнинг кредит сиёсатидан бехабар. Бошқасининг ўз соҳаси бўйича иш топишига кўзи етмаяпти - қаерга бормасин, рад жавобини олмоқда. Хуллас, ҳар қандай ҳолатда бояги мутахассис битирувчига амалий ёрдам кўрсатиши керак. Содда қилиб тушунтирганда, бола тадбиркор бўламан деяптими, уни банк ходими, солиқчи ҳамда бошқа керакли мутахассислар билан учраштиради, шу йўналишдаги турли танловларга жалб этади, имтиёзларни тушунтиради ва ҳоказо. Мақсад - ўша йигит ёки қизнинг доимий иш топишига эришиш. Борингки, ўқувчи бирон жойда ишламоқчию, аммо корхона ёки ташкилот айни дамда у билан меҳнат шартномасини тузолмаса ҳам масъул мутахассисимиз аралашади, маҳаллий ҳокимлик ёрдамида масалани имкон қадар ҳал этишга ҳаракат қилади. Бундай янгиликлар ҳар бир битирувчи, қолаверса, ота-онасининг ҳам қулоғига етиб бориши шарт ва зарур. Шу мақсадда, ўрта махсус, касб-ҳунар таълими муассасаларининг кираверишига махсус баннерлар ўрнатиляпти. Уларда қайси ўқувчи қайси мутахассисга бириктирилгани ҳақидаги маълумотлар эълон қилинади.\nМаълумки, академик лицей ва касб-ҳунар коллежлари ўқувчилари охирги босқичда эгаллаётган соҳаси бўйича тўрт томонлама шартнома асосида битирув олди амалиётини ўтайди. Бу бўлғуси мутахассис учун иш берувчи олдида ўз билим ва маҳоратини намоён этишга имкон берувчи қулай фурсатдир. Мазкур тажриба давлат сиёсатига ҳам хизмат қилишини унутмаслик даркор. Зотан, мантиқан ўйлаб қараганда, битирувчи корхона ёки ташкилотда нафақат амалиёт ўтайди, балки кейинчалик ўша ерда муқим ишлаб кетишни ҳам ўйлайди. Асл муддао шунда. Амалда у ўзини оқлаб келяпти.\nСтатистикага қараганда, ўқувчиларнинг 60 фоизидан ортиғи амалиёт ўтаган корхона ё ташкилотда илк иш фаолиятини бошламоқда. Бироқ айни жараён рисоладагидек кечяпти, дейишга ҳали эрта. Катта-кичик муаммолар барибир учраб турибди. Айниқса, олдинги йилларда кузатилган битирувчиларни ишга жойлаштириш, хусусан, тўрт томонлама шартномалар тузишдаги юзакилик, қўшиб ёзиш ҳолатларидан кўз юмиб бўлмайди. Бу ҳақда ҳатто ҳукумат даражасида бонг уриляпти, кескин чоралар кўришга ўтилган. Юртбошимиз томонидан янгича механизм яратиш ғояси бежиз илгари сурилгани йўқ. Сабаби номигагина тузилган тўрт томонлама шартномалар ва қоғоздагина топилаётган иш ўринларидан, авваламбор, сизу бизнинг фарзандларимиз жабр кўрмоқда, овораю сарсон бўлмоқда. Коллежни тамомлагач, вақтида эътибор берилмагани ва муаммоси билан яккама-якка қолдирилгани туфайли жўяли иш тополмай, ноиложликдан ўзини савдо-сотиққа урган ёки хорижга чиқиб кетган, ундан ҳам ёмони, вайронкор кучлар қутқусига учган ёшларимиз йўқми? Вазият бошқача бўлганида, ажаб эмаски, бугун улар бир корхонанинг илғор ишчиси, ўз соҳасининг етук мутахассиси ёки зўр тадбиркор сифатида элу юрт хизматида юрар эди…\nХуллас, муаммолар ўзимизники. Йўл қўйилган хато-камчиликларни тузатиш ўз қўлимизда. Муҳими, улар олдида кўз юммаслик, тўғри хулоса чиқариб, юксалиш сари интилмоқдир. Юқорида тилга олинган икки ҳужжат ижрога киритилганига жуда оз фурсат ўтган бўлса-да айрим ижобий ўзгаришлар ҳозирданоқ кўзга ташланяпти. Масалан, Ўзбекистон Республикаси Бандлик ва меҳнат муносабатлари вазирлигининг расмий сайти - www.mehnat.uz электрон манзилида Миллий вакансиялар базаси жойлаштирилди.\n- Веб-ресурс тезкор янгилаб борилади, - таъкидлайди Ж. Турғунбоев. - Сабаби май ойидан барча иш берувчиларга ўзидаги вакансиялар ҳақидаги маълумотни илгаригидек қоғоз шаклида эмас, балки электрон тарзда тақдим этиш имконини яратиб бердик. Бу тизим ниҳоятда қулай, ортиқча ташвиш туғдирмайди. Ҳозир базада 11 минг ташкилотда мавжуд 71 минг 750 дан зиёд бўш иш ўрни ҳақида маълумот жамланган. Исталган фуқаро талабига мос ишни, географик жойлашувию ойлик маошини ҳисобга олган ҳолда, саноқли сониялар ичида топиши мумкин. Айнан ўрта махсус маълумотли кадрларга кўпроқ техник йўналишлар - IT мутахассиси, чилангар, пайвандчи, механик, монтёрлик ишлари таклиф қилинмоқда. Сайтимизда бўш иш ўринлари ярмаркаларига буюртма бериш хизмати ҳам йўлга қўйилган. Жорий йил режасига кўра, ҳудудлардаги таълим муассасаларида 800 та ихтисослаштирилган меҳнат ярмаркаси ташкил этилади. Бундан ташқари, муайян корхона ҳам ўзи ташаббус кўрсатиб, шундай тадбирни ўтказиш тўғрисида www.mehnat.uz сайтида эълон бериши мумкин.\nЯна бир хушхабар: жорий йилнинг 5-16 июнь кунлари Бандлик ва меҳнат муносабатлари вазирлиги юртимизда илк бор “Стартап ҳафталиклари” лойиҳасини амалга оширади. Республика бўйича давом этадиган тадбирлар чоғида олий ва ўрта махсус, касб-ҳунар таълими муассасалари битирувчилари ўз бизнес ғояларининг тақдимотини ўтказиши мумкин. Энг самарадор лойиҳалар молиялаштириш учун банкларга тавсия этилади.\n(«Turkiston» газетасининг 2017 йил 31 майдаги 44-сонидан олинди)


«Ёш китобхон» танловидан кўнглим қолди - zarnews.uz\nЯқинда барча вилоятларда танловнинг вилоят босқичи бўлиб ўтди. Унда мен каби дастлабки саралаш ва туман босқичидан ўтган ёшлар иштирок этди. Бу ерда ташкилотчиликдаги энг қўпол камчиликлардан бири шуки, туман босқичи бир кунда ўтказилмади.\nМасалан, аввал Нарпай туманида, кейин Каттақўрғон, Пахтачи туманларида бўлиб ўтди.\nШунинг учун дастлаб танлов бўлиб ўтган тумандаги қатнашчилар кейинги тумандагиларга саволларни бўлишиш имконига эга бўлди. Чунки туман босқичининг иккинчи шартида тузилган саволлар айнан бир хил. Бундан кўринадики, танловга келаётган иштирокчи савол тугул жавобини ҳам билиб келади (эҳтимол, шундай бўлгандир ҳам). Ташкилотчилар, аввало, саволларни турлича қилиши, модомики бир хилдаги саволлар экан, танлов кунини бир вақтда белгилаши керак эди.\nВилоят босқичи масаласида. Иштирокчилар уч шарт бўйича беллашди. Биринчи шарт - адиблар ҳаёти ва ижодини икки дақиқада шарҳлаб бериш. Низом бўйича бунда адибнинг туғилган ва вафот этган йилини, асарларини санаб ўтиши, адиб асарининг қисқача мазмунини баён этиши, адибни эътирофлари ҳақида гапириши лозим.\nНизом бўйича китобхонлар ёзувчи, шоирнинг ҳаёти ва ижодини гапириб беришса, ҳакамлар эътироз билдиришганига гувоҳ бўлдим. Масалан, асарларни санаб ўтишни олайлик. Айрим адибларнинг асарлари кўп, барча асарини эмас, ярмини санаб ўтса, белгиланган вақт тугайди. Ҳакамларда «Нега бошқа асарларини айтмадинг?» деган саволга ўрин қолади, керакли балл олиб ташланади (шундай бўлди ҳам).\nАсарларни шарҳлаш шарти ҳам шундай: 2 дақиқа етмайди. Агар бунда фақат битта асарини шарҳлаб вақтдан ютсангиз, қолган асарлар шарҳланмади, деган эътирозлар бўлади.\nКўриб турганингиздек, оддий ва мантиқсиз тузилган танлов тартиби иштирокчиларни ҳаққоний баҳолаш ўрнига ҳакамларда нохолислик қилишга имкон яратади. Назаримда, бу имкониятдан ҳакамлар завқу шавқ билан фойдаланди ҳам. Ҳар ҳолда иштирокчи сифатида мен ана шу мантиқсиз талабдан азият чекдим.\nИккинчи шартда асардан парча тушади. Кейинги мантиқсизлик шундаки, айрим парчалар ниҳоятда умумий бўлиб, асарни топишда қийинчилик юзага келтирса, яна айрим парчаларда воқеалардан ташқари, асар қаҳрамонлари исми ҳам бор. Яъни, ниҳоятда осон. Бу эса иштирокчиларда турлича имконият юзага келтирди. Билимлар беллашуви эмас, лотореяга кўпроқ ўхшаб қолди бу шарт. Кимнинг омади чопса, тайёр асар қаҳрамони исми ёзилган қоғоз...\nДарвоқе, юқоридаги шартда айтилган парчани топгандан сўнг асарни уч дақиқа ичида шарҳлаш керак. Энди ўйлаб кўринг, "Граф Монте Кристо" 2 та китоб, "Америка фожиаси" 3 та китобдан иборат. Тушунгандирсиз? Хўп, бу вақтда асосий мазмуни, ғоясини айтиш мумкиндир, лекин танлов шартида шарҳлаш айтиляпти. Айнан шарҳлаш! Кечирасизу, менда бир савол юзага келяпти: танлов шартларини ким тузган?\nКейинги эътироз. Танловнинг вилоят босқичи 20 февралдан 27 февралгача ўтказилди. Худди туман босқичларидаги каби вилоят босқичлари ҳам барча вилоятларда ҳар хил санада бўлди. Туман босқичларида йўл қўйилган камчилик яна такрорланди.\nАгар ҳакамлар гуруҳи битта бўлганида тушуниш мумкин эди. Аммо ундай эмас экан. Хўп, нега бўлмаса танлов бўлиб ўтган вилоятдан саволларни бошқа вилоятларга етказиш имконияти яна яратиб берилди? Нега ёшларга ҳалол баҳсда ғолиб бўлиш имкони тўлиқ яратилмади? Нега 70-80 фоиз саволлар такрорланди?\nУчинчи шарт эркин мавзу эди. Бунда ҳам бериладиган саволларга эътироз бор. Аввало, яна такрорий саволлар. Яъни, иштирокчи ўзидан олдинги иштирокчини кузата туриб ҳам ғолиб бўлиши мумкин. Чунки баъзи ҳолларда саволлар худди ўша-да! Менимча, танлов ташкилотчиларидаги саволлар базаси ўта ғарибона бўлган...\nЯна бир ҳолат шуки, айнан бир хил савол барча ёш тоифасидаги иштирокчиларга тушяпти. Наҳотки, «Ёшлик» журналига оид саволга жавоб бериш барча ёшдаги ўқувчи учун эмаслигига ташкилотчиларнинг савияси (узр) етмайди?\nАслида айтиладиган эътирозлар кўп эди. Энг қўпол кўринганларини айтишимдан мақсад кейинги йилларда танловнинг пишиқ, пухта ўтказилиши. Чунки бундай камчилик ва нуқсонлар баҳолашда хатоликлар келтириши билан бирга ёш китобхонларнинг ҳафсаласини пир қилиши мумкин.


ОАВ: Хитой қитъалараро янги баллистик ракетани синовдан ўтказди\n11:56 / 20.04.2016\nХитой 10та жанговар каллак ўрнатилган DF-41 русумли энг янги қитъалараро баллистик ракетани синаб кўрди. Бу ҳақда The Washington Free Beacon хабар берган.\nПентагон вакилларининг нашрга маълум қилишларича, Америка разведка сунъий йўлдошлари ва қуруқликдаги кузатув ускуналари ҳар бири ўз бошқарувига эга иккита каллакнинг ракетадан ажралганини қайд этишган. Бунда парвоз қаердан амалга оширилгани хабар қилинмаган.\nАмерика разведка хизматларига кўра, ракета 10 минг километрдан кўпроқ масофага уча олади. Бу эса Хитойдан АҚШнинг исталган ҳудудини 30 дақиқа ичида нишонга олиб, зарба бериш учун етарлидир.\nНашрнинг ёзишича, DF-41 ракетасининг аввалги синов парвози Хитойнинг марказий провинцияси Шаньсидаги Учжай полигонидан ўтган йилнинг декабрида амалга оширилган эди. Навбатдаги синов эса, Хитой ва АҚШнинг жанубий Хитой денгизида манфаатлари тобора тўқнаш келаётган бир пайтга тўғри келди.


Бош саҳифа Илм ва фанАдабиётЯнглиш Эгамова. Гёте ва Шиллер ёзишмалари\nГёте ва Шиллер… Хўш, бу икки буюк зотнинг муносабатлари қандай бўлган? Айрим адабиётларда қайд этилганидай жуда силлиқ кечганми ёки…\nИкки йиллик Италия сафаридан қайтгач, санъатнинг барча соҳаларида кескин ўзгаришлар ясаш ниятини кўнглига туккан Гёте ҳали Германиядаги шароитнинг қандайлигини ўйлаб ҳам кўрмаган эди. Бу давр мобайнида аллақачон янги бадиий ижод намуналари дунёга келган ва улар омманинг, айниқса, ёшларнинг онгига ўз таъсирини ўтказиб бўлган эди. Шоир шулардан бири сифатида Шиллернинг “Қароқчилар” пьесасини тилга олади. “Бу асар менинг нафратимни шунинг учун ҳам қўзғаган эдики, – деб ёзади у, – улкан, аммо ҳали пишиб етилмаган талант эгаси ўз ватани бошига ахлоқий ва саҳнавий парадоксларнинг шундай оқимини ёғдирдики, мен бундай таъсирлардан сақланишга ҳаракат қилардим”. Аввалбошданоқ уларнинг дунёқарашлари, айрим масалаларга нисбатан нуқтаи назарлари, характер-хусусиятлари, яшаш ва ишлаш тарзлари, одатлари бир-бирига зид бўлган. Улар дастлаб Ваймарда қўшни бўлиб яшаб ҳам мулоқотда бўлишмаган, Гёте мудом Шиллердан ўзини олиб қочган. Ёр-дўстлар уларни яқинлаштиришга қанчалик уринишмасин, фойдаси бўлмаган. Шунга қарамасдан, уларни руҳан ва қалбан бир-бирига яқинлаштирган нарса – ҳар биридаги ўзига бўлган қатъий ишонч ва ҳар биридаги улкан заковатдир.\nШиллер билан қандай тил топишиб, дўст бўлиб кетишгани ҳақида Гёте кейинчалик “Бахтли ҳодиса” номли эсдаликларини ёзган ва буни қисман шундай баён қилган: “… Шиллер Йенага кўчиб кетди, у ерда ҳам мен у билан учрашмай юрдим. Ўша пайтда ботаник олим Батш фавқулодда ҳаракатчанлиги туфайли табиатшунослар жамиятини ташкил қилди, Жамият аъло даражадаги коллекция ҳамда энг янги аппаратурага эга эди. Мен одатда уларнинг йиғинларида қатнашиб юрардим. Бир куни у ерда Шиллерни учратиб қолдим, нима бўлди-ю, икковимиз бир вақтда чиқдик, гапимиз қовушиб кетди. Афтидан, Шиллер маърузага қизиқиб қолган, шекилли, хийла оқилона мулоҳазалар билдирди, унинг фикрлари менга маъқул бўлди. Унингча, табиатга бу тахлит бўлак-бўлак ҳолда муносабатда бўлиш ҳаваскор табиатшуносни, у буни ҳар қанча хоҳламасин, ўзига жалб қилолмайди.\nБундай қараш мутахассисга ҳам маъқул келмайди, дедим мен, ахир табиатга бошқача муносабат зарур, яъни унинг айрим қисмларини эмас, балки уни тирик, ҳаракатда тасаввур қилиб, бир бутунликдан бўлакларга томон бориш лозим. Шиллер буни янаям аниқроқ тушунтиришимни истади, ўз шубҳасини яширмади ва мен ўз тажрибаларимга асосланиб бу хулосага келганимга ишонгиси келмади.\nУнинг уйига етиб келдик, суҳбатга қизиқиб ичкарига кирдим. Унга ўсимликлар метаморфозаси ҳақидаги қарашларимни дарҳол баён қилдим ва рамзий ўсимликни характерли белгиларда чизиб кўрсатдим. У чизмаларимни диққат билан кузатди, гапларимни жон қулоғи билан тинглади, бироқ мен гапиришдан тўхтагач, бошини чайқади-да: “Бу тажриба эмас, бу ғоя!” деди. Мен довдираб қолдим, кўнглим бироз хижил бўлди, негаки бизни ажратиб турган нуқта шу ерда яққол намоён бўлган эди. Эски ғазабим яна ниш ура бошлади, лекин ўзимни қўлга олдим-да, дедим: “Ўзим ҳатто хаёлимга келтирмаган ғояларим борлигидан ва ҳатто уни ўз кўзларим билан кўриб турганимдан беҳад мамнунман”.\nМенга нисбатан анча мулоҳазалироқ ва вазминроқ бўлган Шиллер, ўзидан нари итаришдан кўра, энди чиқариш ниятида бўлган “Ҳорен” журналига мени ҳам жалб қилиш мақсадида ўта билимдон кантчидек жавоб қайтарди ва мен ўз реализмимда қатъий туриб олганим қизғин баҳсларга сабаб бўлди, ҳеч биримиз ўзимизни ғолиб ҳисоблаёлмасдик, чунки бизни енгиб бўлмаслигига ҳар биримизнинг ишончимиз комил эди… Объект ва субъект ўртасидаги ҳеч қачон барҳам топмайдиган баҳсга қарамасдан биз бутун умримиз бўйи давом этган, ўзимизга ҳам, бошқаларга ҳам кўп фойда келтирган иттифоқни туздик.\nГёте хатларида, кундаликларида, эсдаликларида Шиллернинг ўз ижодий фаолиятида тутган ўрни ва хизматларига юксак баҳо беради. Айниқса, “Фауст” фожиасини ёзишни маълум муддатга тўхтатиб қўйганида Шиллер асарни тезроқ тугатишга ундагани, унинг таҳрири ва таҳлили устида катта ишлар қилганини алоҳида таъкидлайди. Гёте унинг қистови билан асар устидаги ишни тезлаштириб, уни ниҳоясига етказади. Улар 1794 йилдан то Шиллер вафотигача, яъни 1805 йилгача ҳамкор, ҳамфикр бўлиб қолишади. Шиллер вафот этгач, бу аччиқ йўқотиш Гёте руҳиятига қаттиқ таъсир қилади ва бу жудолик изларини у ҳар қадамда, ҳаётининг ҳар бир сониясида ҳис этиб туради.\nГёте Шиллер билан алоқалари яхши изга тушганини баҳорга қиёслаб, рамзий маънода шундай ифодалайди: “Мен учун бу мутлақо янги баҳордир, ҳамма куртаклар қувонч-ла кўз очди, янги шохчалар униб чиқа бошлади, Бизнинг ёзишмаларимиз бунинг энг ёрқин, энг мукаммал исботидир!”\nВаймар, 1797 йилнинг 27 июни\n“Поликрат узуги” балладаси жуда яхши чиққан. Қиролнинг дўсти ҳамда тингловчи кўзи ўнгида кечаётган ҳамма воқеалар, рўёбга чиқиши ҳали мавҳум бўлган хотима ҳам – барча-барчаси жуда зўр тасвирланган. “Фауст” ҳақидаги мулоҳазаларингиз мени беҳад қувонтирди. Улар менинг ният ва режаларимга монанд, шундай бўлиши шубҳасиз, фақат бу ҳадсиз-ҳудудсиз композицияни ихчамлаштиришимни хоҳлагансиз. Шу тариқа ақл-идрок ва заковат икки мунозарачи янглиғ, кечқурунлари осойишта ҳордиқ чиқариш мақсадида беаёв олишадилар. Мен қисмларнинг ёқимли ва қизиқарли бўлишини таъминлашга, бутун асарда эпик шеърнинг янги назарияси менга қўл келишини ўйлаб кўришга ҳаракат қиламан.\nБарометр ўйнаб турибди, бу фаслда барқарор об-ҳаво бўлмайди, шекилли. Одам очиқ ҳавода эмин-эркин яшашга эҳтиёж сезмагунча бу ноқулайликни ҳис этмайди, куз биз учун энг яхши фасл.\nСоғ-саломат бўлинг, альманахингизни рўёбга чиқаришда давом этаверинг. Мен “Фауст”нинг вазн-қофиясини келиштириб бўлсам, тағин у-бу нарса жўнатарман. Кўрамиз, даҳонинг кемаси қайси соҳилда лангар ташларкан.\n“Узук”ни чоршанба куни курьер орқали жўнатаман.\nЙена, 1797 йилнинг 27 июни\nКеча альманахга келган иккита шеърни Сизга юбораяпман. Қараб чиқиб, улар ҳақида, муаллиф ҳақида фикрингиз қандай, икки оғиз сўзда баён қилсангиз. Бу тахлит қораламалар ҳақида ўзим аниқ бир ҳукм чиқаролмайман. Уларнинг қандайлигини айнан тасаввур қилишни истайман, негаки, менинг маслаҳат ва кўрсатмаларим муаллиф учун муҳимдир.\nСоғ бўлинг. Бизда об-ҳаво чатоқ, ёмғир ёғаяпти.\nВаймар, 1797 йилнинг 28 июни\nМенга юборилган иккита шеърни қайтариб жўнатаяпман, улар ҳақидаги фикрим унчалик ёмон эмас, улар босилса, ўз мухлисларини топади. Тўғри, Африка саҳроси ва Шимолий Қутб на ҳиссий, на руҳий кузатувлар орқали тасвирланган, уларга кўпроқ салбий муносабат билдирилган, асл мақсад уларни ёқимли, хушманзара немис табиатига қарама-қарши қўйиш бўлгану, аммо бу амалга ошмай қолган. Шунингдек, иккинчи шеър ҳам шоироналикдан кўра кўпроқ табиий-илмий кўринишга эга, у барча ҳайвонларнинг жаннатда Одам Ато атрофида тўплангани тасвирланган картинага ўхшаб қолган. Ҳар иккала шеър ҳам соддаликка йўғрилган дилбар бир интилишни ифода этади. Шоир табиат ҳақида аниқ қарашга эга, бироқ буни у бировлардан эшитиб билганга ўхшайди. Айрим жонли манзаралар кишини ажаблантиради, гўё уйғонаётган ўрмон саҳрога нисбатан зид манзара сифатида унча ўхшамагандек туюлади. Шеърий ўлчовларга тегишли айрим ўринларда бироз бош қотирилса яхши бўларди.\nМуаллиф ҳақида кўп нарсаларни билмай, у бошқа шеърий шаклларни ҳам қўллайдими-йўқми, кўрмай туриб, унга қандай маслаҳат беришни ҳам билмайман. Айтишим мумкинки, иккала шеърда ҳам поэтик белгилар бор, аммо ёлғиз шуларгина шоирни шоир қилолмайди. Эҳтимол, муаллиф оддийгина идиллияни танлаб тасвирласа, маъқулмиди, ўшанда унинг санъаткорлик қудрати қандай натижа беришини кўрса бўларди. Шеърларнинг биттасини (“Само”) альманахда, иккинчисини (“Саёҳатчи”) “Ҳорен” журналида чоп этилса бўлар деб ўйлайман.\nБунақа серёмғир об-ҳавода Сизга саломатлик тилайман.\nЙена, 1797 йилнинг 30 июни\nМенинг дўстим ва ҳомийлигимдаги инсонга унчалик салбий баҳо бермаганингиздан хурсандман. Ундаги танқидталаб жиҳатлар яққол кўзимга ташланган эди, бироқ менинг назаримда яхши туюлган нарса шу баҳога арзийдими-йўқми, билмайман. Очиғи, бу шеърларда ўзимнинг шахсиятимга тегишли кўп белгиларни пайқадим, муаллифнинг менга ўз-ўзимни эслатиши биринчи марта эмас. Унда ўзига хослик кучли, буни у маълум бир фалсафий тушунча ва теран фикр билан боғлайди. Ушбу янги машқларда мен, агар уларни аввалгиларига қиёслайдиган бўлсам, ижобий томонга силжиш бошланганини сезаман. Қисқаси, бу Сиз илгари менинг ҳузуримда кўрганингиз Ҳолдерлингнинг ўзи. Уни ўраб турган муҳитдан олиб чиқиш ва унинг учун фойдали ҳамда узлуксиз таъсир эшикларини очиш имконини тополсам эди, ундан сира воз кечмаган бўлардим. У ҳозир Франкфуртда, бир савдогарнинг уйида ёлланма ўқитувчи, дид ва шеърият масалаларида ўз қобиғига ўралиб қолган, бу ҳолат борган сари чуқурлашаверади…\nИстагим шуки, иккимиз лаззатланган ўша беҳад гаштли икки кун мендан кўра Сизга кўпроқ самара келтирсин. Бир неча кундан бери томир тортишишим кучайган, ҳеч ухлаёлмаяпман. “Фауст” ҳақида ўйлай десам, иблис деганлари шеъриятга мутлақо йўл бермаяпти.\nСизга соғлик тилайман.\nВаймар, 1797 йилнинг 19 июли\nСиз хайрлашув олдидан менга ёнимда ўтказганингиз саккиз кундан ўзга бирон-бир қувончли ва дилга малҳам бўлгувчи нарса беролмаган бўлардингиз. Бу галги учрашувимиз беҳад сермаҳсул бўлди, десам адашмаган бўламан, айни пайт учун кўп ишларни амалга оширдик ва келажак учун белгилаб олдикки, мен ғоятда қониқиш билан жўнаб кетяпман, ишонаманки, йўл бўйи кўтаринки кайфиятда бўламан ва ҳузурингизга қайтиб келганимда Сизнинг мен билан яна ҳамфикр бўлишингизга умид боғлайман. Агар биз шу тахлит хилма-хил ишларни ўз вақтида таҳлил қилиб, каттароқларини секин-аста олдинга силжитсак-да, кичикроқлари орқали руҳлантириб, қўллаб-қувватлашда давом этсак, кўп нарсаларга эришиш мумкин.\n“Поликрат узуги”ни қайтариб юбораяпман. “Ивик турналари” балладаси тез орада менга етиб келади деган умиддаман, шанба куни менинг жўнаб кетишим ҳақидаги аниқ хабарни оласиз. Сизга саломатлик тилайман, рафиқангизга менинг самимий саломимни етказинг. Шлегелга бугун мактуб жўнатдим.\nЙена, 1797 йилнинг 21 июли\nҚалбимда бирон-бир туйғу томир отмай туриб мен Сиздан нари кетолмайман. Сиз менга бахш этган жуда кўп нарсалар учун Сизни ва бутун ички оламингизни тўлқинлантира олиш истаги менга қувонч бағишлайди. Бир-биримизни маънавий юксалтиришга қаратилган бундай муносабат ҳамиша бардавом бўлиши ва тобора серқирралик касб эта бориши лозим. Икковимиз ҳамма масалаларда аста-секин бир-биримизни тушунишимизга ишонаман, буни сезиб турибман, табиатига кўра тушуниш қийин бўлган ҳолатларга эса, биз ҳис-туйғу билан ёндошамиз.\nСиз билан ўзаро мулоқотларимиздан фойдаланишим ва уни ўзлаштиришимнинг энг яхши ва энг самарали усули шуки, мен уларни бевосита ҳозирги фаолиятимда қўллайман, айни чоғда улардан унумли фойдаланаман.\n“Валленштайн” драмам ҳам, келгусида яратадиган аҳамиятга молик асарларим ҳам бизнинг алоқаларимиз жараёнида менинг борлиғимга айланиб кетадиган нарсанинг бутун бир тизими эканлигини яққол кўрсатиши ва ўзида мужассам этиши зарур… “Ивик турналари” устида ишлаш ниятим бор, сентябрдан бошлаб фожиага киришаман.\nСиздан келадиган хабарлар менинг ҳозирги ғарибона ҳолатимга жўшқинлик олиб киради ва Сиз етказиб бераётган янги нарсалардан ташқари биз ўзаро таҳлил қилган эскилари менга қайтадан илҳом бағишлайди.\nСоғ-саломат бўлинг ва дўстимиз Мейер билан бирга ҳамишагидек мени ҳам эсланг.\n← Аввалги Аввалги Бурҳонуддин ал-Марғиноний (1123-1197)\nКейинги → Кейинги: Шуҳрат Ризаев тавсия этган китоблар